Αρθρογραφία - Δημοσιεύσεις - Σελίδα 8 - Κωνσταντίνος Αρβανιτόπουλος\nΛευκή Βίβλος - ΑΝΤΙΛΟΓΟΣ στα "ΝΕΑ" 11/3/2017\n60 χρόνια μετά τις συνθήκες της Ρώμης, το ευρωπαϊκό εγχείρημα βρίσκεται σε κρίσιμη καμπή. Το Brexit δεν είναι απλά ένα εμπόδιο στο ενοποιητικό εγχείρημα της Ευρώπης, όπως τόσα άλλα. Είναι ένα πισωγύρισμα. Για πρώτη φορά η Ενωμένη Ευρώπη αντί να διευρύνεται συρρικνώνεται. Σε μία εποχή, που όπως δήλωσε ο Juncker στο state of the union, ο κοινός τόπος ανάμεσα στα κράτη-μέλη λιγοστεύει. Το raison d’ être της Ενωμένης Ευρώπης αμφισβητείται. Οι σημερινοί ευρωπαίοι πολίτες έχουν διαφορετικές ανάγκες από αυτές που θεμελίωσαν τις Κοινότητες μετά το τέλος του πολέμου. Η ειρήνη στην ήπειρο δεν αρκεί ως νομιμοποιητικός συγκολλητικός ιστός του ενοποιητικού εγχειρήματος. Οι σημερινοί Ευρωπαίοι την θεωρούν δεδομένη. Από την άλλη πλευρά, η σημερινή Ευρώπη βιώνει μία πολλαπλή κρίση. Παρά τη συνολική παραγωγή πλούτου, η αρνητική όψη της παγκοσμιοποίησης είναι και εδώ ορατή. Σύμφωνα με ευρωπαϊκή μελέτη, οι ανισότητες αυξήθηκαν στα δύο τρίτα του συνόλου των ευρωπαϊκών κρατών. Ενώ ένας στους επτά ευρωπαίους πολίτες είναι αντιμέτωπος με το φάσμα της φτώχειας. Για πρώτη φορά αρκετοί πολίτες βλέπουν την ενωμένη Ευρώπη ως οικονομική αβεβαιότητα και λιγότερο ως μια ασφαλή αυλή. Η διεθνής οικονομική κρίση ανέδειξε τις δομικές αδυναμίες της ευρωζώνης και την ανάγκη για εμβάθυνση της οικονομικής ενοποίησης. Προκειμένου να ενισχυθεί η συνοχή και η ανταγωνιστικότητα της.\nΗ πίεση που δέχονται οι ευρωπαϊκές κοινωνίες από τη προσφυγική κρίση και τα μεταναστευτικά ρεύματα δοκιμάζει την ευρωπαϊκή συνοχή και αντανακλάται στο πολιτικό σύστημα. Ανοικτές και ανεκτικές κοινωνίες κλείνονται όπως το στρείδι. Όπως η Ολλανδία. Η ισλαμική τρομοκρατία είναι μια νέα μεγάλη ασύμμετρη απειλή που επιβαρύνει αυτό που ο Putnam ονόμασε το κοινωνικοψυχολογικό σύστημα των κοινωνιών.\nΗ πολλαπλή κρίση λειτουργεί ως θερμοκήπιο του λαϊκισμού και των ακραίων δυνάμεων. Κι ενώ η προφανής και ορθολογική απάντηση στην κρίση που αντιμετωπίζει η Ευρώπη είναι περισσότερη Ευρώπη, οι δυνάμεις αυτές παρασύρουν τις κοινωνίες σε μια αναδίπλωση στο κράτος έθνος.\nΣ αυτό το περιβάλλον ο πρόεδρος της ευρωπαϊκής επιτροπής παρουσίασε τη λευκή βίβλο για το μέλλον της Ευρώπης. Σκιαγραφώντας πέντε σενάρια για την πορεία της Ευρώπης μέχρι το 2025. Με τα σημερινά δεδομένα της ευρωπαϊκής πραγματικότητας, το πλέον ρεαλιστικό από τα πέντε σενάρια είναι το σενάριο της ενισχυμένης συνεργασίας. Οι χώρες, δηλαδή, που θέλουν να κάνουν περισσότερα θα κάνουν περισσότερα. Είναι το σενάριο που εκφράζει τη βούληση των μεγάλων ευρωπαϊκών χωρών. Έβαλαν, άλλωστε, τη σφραγίδα τους οι τέσσερις μεγάλοι στη συνάντηση των Παρισίων. Για την Ελλάδα, η συμμετοχή στον πυρήνα της Ευρώπης που διαμορφώνεται πρέπει να είναι στρατηγικός στόχος. Κάθε άλλη επιλογή κρύβει κινδύνους.\nΣυναίνεση στην ομηρεία; - ΑΝΤΙΛΟΓΟΣ στα "ΝΕΑ" 7/3/2017\nΠριν καλά καλά κοπάσουν οι πανηγυρισμοί της κυβέρνησης για το δήθεν κλείσιμο της αξιολόγησης άρχισαν οι οιμωγές. Γιατί οι θεσμοί επέστρεψαν και τους ζητάνε και το βόδι. Εργασιακά, συντάξεις, αφορολόγητο, απολύσεις, δημοσιονομικό κενό. Νόμιζαν, ή ήθελαν να νομίζουμε, ότι η δήθεν σκληρή στάση τους θα οδηγούσε τους θεσμούς σε υποχώρηση. Για άλλη μία φορά έπεσαν έξω. Πρώτον, γιατί οι ευρωπαϊκές κυβερνήσεις, που έχουν μπροστά τους εκλογές, δεν θέλουν να φανούν συμβιβαστικές και ενδοτικές στο εκλογικό τους σώμα. Δεύτερον, διότι υπάρχει κόπωση και έλλειψη εμπιστοσύνης σ’ αυτή την κυβέρνηση. Η κυβέρνηση αυτή καταφεύγει σε μονομερείς ενέργειες και αιφνιδιασμούς, καθυστερεί στην προώθηση των ιδιωτικοποιήσεων και την υλοποίηση των μεταρρυθμίσεων.\nΗ εκκρεμότητα των κόκκινων δανείων εγκλωβίζει τις τράπεζες. Οι μεταρρυθμίσεις που απελευθερώνουν την αγορά και προσελκύουν επενδύσεις καθυστερούν. Αντί να μειώνουν τις δαπάνες του δημοσίου, υπερφορολογούν το επιχειρείν. Και ξηλώνουν όσες μεταρρυθμίσεις είχαν γίνει. Πάρτε το παράδειγμα της παιδείας. Ξήλωσαν μία μία όλες τις μεταρρυθμίσεις που είχαμε κάνει. Πρότυπα, αξιολόγηση, νέο Λύκειο, σχέδιο Αθηνά, απελευθέρωση της ιδιωτικής εκπαίδευσης.\nΗ κυβέρνηση έχασε έναν ολόκληρο χρόνο. Η στάση της σκλήρυνε τους δανειστές και διέλυσε την πραγματική οικονομία. Η έλλειψη εμπιστοσύνης των πολιτών στην κυβέρνηση οδήγησε σε εκροή καταθέσεων ύψους 2 δισ. ευρώ από τις τράπεζες το τελευταίο δίμηνο.\nΣτην αριστερή εκλογική τους πελατεία σπινάρουν ότι διαπραγματεύονται για να σώσουν ό,τι μπορούν εντός μνημονίου. Η πραγματικότητα είναι ότι η κυβέρνηση διαπραγματεύεται με το κόμμα της, τις συνιστώσες της και τις ιδεοληψίες της. Εγκλωβισμένη στα αδιέξοδά της κρατάει σε ομηρεία τη χώρα.\nΚάποιοι εξαρτούν τη σωτηρία της χώρας από τη συναίνεση της αντιπολίτευσης. Φοβούμαι ότι το μόνο που θα σώσει η συναίνεση της αντιπολίτευσης θα είναι η κυβέρνηση. Δεν είμαστε πολιτικά στο 2015. Τον Ιούνιο του 2015 η αξιωματική αντιπολίτευση συνέβαλε σε μια διευρυμένη πλειοψηφία για να σωθεί η χώρα. Να αποκατασταθεί η αξιοπιστία της και να διατρανωθεί η βούλησή της για παραμονή στην Ευρώπη και την ευρωζώνη. Το πολιτικό διακύβευμα σήμερα είναι το κλείσιμο της αξιολόγησης από την κυβέρνηση. Η κυβέρνηση, δηλαδή, αξιολογείται για την υλοποίηση των δεσμεύσεων που έχει αναλάβει. Ο βασικός λόγος που δεν κλείνει η αξιολόγηση είναι γιατί η κυβέρνηση δεν κάνει καλά τη δουλειά της και έχει χάσει την αξιοπιστία της. Με ποια πολιτική λογική ζητείται η συναίνεση της αξιωματικής αντιπολίτευσης και σε τι ακριβώς; Εκτός αν η κυβέρνηση δεν μπορεί να κλείσει την αξιολόγηση ή ομολογεί ότι έχει απολέσει τη δεδηλωμένη. Σε αυτή την περίπτωση αντί να κρατάει τη χώρα σε ομηρεία η λύση είναι οι εκλογές.\nΟι προτεραιότητες του Τραμπ - ΑΝΤΙΛΟΓΟΣ στα "ΝΕΑ" 4/3/2017\nΗ προχθεσινή ομιλία του Τράμπ στο Κογκρέσο, ήταν η πρώτη ουσιαστική άρθρωση των προτεραιοτήτων της προεδρίας του. Μια συνεκτική αποτύπωση της αντίληψής του για τον κόσμο.\nΤο σίγουρο είναι ότι τόσο η αντίληψη όσο και οι προτεραιότητες της πολιτικής του βρίσκονται στον αντίποδα αυτών του Ομπάμα. Ο Ομπάμα ήταν ένας φιλελεύθερος ιδεαλιστής. Ο Τράμπ συμπληρώνει το λαϊκίστικο ένστικτό του με έναν ωμό ρεαλισμό που πατάει στις τρεις βασικές παραδοχές της αμερικανικής παράδοσης του Άντριου Τζάκσον.\nΗ δεύτερη είναι μια πολιτική οικονομικού προστατευτισμού που επιδιώκει εμπορικά προνόμια για τα αμερικανικά προϊόντα στο εξωτερικό. Για τον Τράμπ η παγκοσμιοποίηση έχει λειτουργήσει προς ώφελος της Κίνας. Από τότε που η Κίνα έγινε μέλος του Παγκόσμιου Οργανισμού Εμπορίου, όπως είπε στην ομιλία του στο Κογκρέσσο, έκλεισαν 60.000 εργοστάσια στην Αμερική. Γι’ αυτό εξήγγειλε φορολογικές ελαφρύνσεις για τις αμερικανικές εταιρείες. Αυστηρή μεταναστευτική πολιτική, για να μην απειλούνται αμερικανικές θέσεις εργασίας, και επαναδιαπραγμάτευση των εμπορικών συμφωνιών. Ιδίως αυτών που έχουν επιφέρει έλλειμμα στο εμπορικό ισοζύγιο των ΗΠΑ. Η αρχή έγινε από τη διάλυση της εμπορικής συμφωνίας των χωρών του Ειρηνικού. Σειρά τώρα παίρνει η ΝΑΦΤΑ. Η ΝΑΦΤΑ, είπε ο Τραμπ, ήταν αιτία απώλειας του 1/4 των θέσεων εργασίας στον κατασκευαστικό τομέα. Η πολιτική αυτή θα προξενήσει ένταση και στις ευρωατλαντικές σχέσεις στον τομέα των εμπορικών σχέσεων. Την προανήγγειλε λέγοντας ότι οι δασμοί για τα αμερικανικά προϊόντα είναι πολύ υψηλοί ενώ οι αμερικανικοί για τα ξένα πολύ χαμηλοί.\nΑυτό δεν σημαίνει ότι εισερχόμαστε σε μία περίοδο αμερικανικού απομονωτισμού. Αλλά σε μία περίοδο επιλεκτικού παρεμβατισμού. Ο Τράμπ δεν βλέπει τον κόσμο ως ένα παγκόσμιο χωριό, ούτε φιλοδοξεί να τον μετατρέψει σε τέτοιο. Βλέπει τον κόσμο περισσότερο ως πεδίο ανταγωνισμού των μεγάλων δυνάμεων. Έχει μεγαλύτερη ανοχή στην πολιτική των σφαιρών επιρροής, και λιγοστό ενδιαφέρον για την θεσμική οργάνωση της διεθνούς κοινωνίας. Ο κόσμος του βασίζεται περισσότερο στις νόρμες της αμοιβαιότητας και της αναλογικότητας, παρά στους κανόνες του διεθνούς δικαίου.\nΕίναι ένα δόγμα οικονομικού προστατευτισμού, και επιλεκτικού παρεμβατισμού με μια εκφορά αντισυστημικού λαϊκισμού. Μας ξενίζει μετά την προεδρία Ομπάμα, αλλά ούτε κάτι νέο είναι ούτε κατ’ ανάγκη επικίνδυνο.\nΠαιχνίδια με τη φωτιά - ΑΝΤΙΛΟΓΟΣ στα "ΝΕΑ" 28/2/2017\nΗ Τουρκία κλιμακώνει επικίνδυνα τις προκλήσεις στο Αιγαίο. Με παραβιάσεις που αμφισβητούν την εθνική μας κυριαρχία, και παραβάσεις των διεθνών κανόνων που διέπουν την αεροπλοΐα και ναυσιπλοΐα. Η κυβέρνηση Ερντογάν επαναφέρει τις πάγιες αναθεωρητικές αιτιάσεις της Τουρκίας στο Αιγαίο με ένταση ασυνήθιστη για τα τελευταία χρόνια. Η Τουρκία ουδέποτε εγκατέλειψε τις βλέψεις της στο Αιγαίο. Η προσπάθεια όμως των ισλαμιστών του Ερντογάν να ηγηθούν του μουσουλμανικού κόσμου είχε μετατοπίσει το βάρος της τουρκικής εξωτερικής πολιτικής στα ανατολικά της σύνορα. Αυτό είχε ως αποτέλεσμα μια σχετική ηρεμία στο Αιγαίο τα τελευταία χρόνια. Ένα κλίμα αντιπαλότητας μεν, αλλά σε περιβάλλον χαμηλής και ελεγχόμενης έντασης.\nΗ αιφνίδια επιδείνωση των Ελληνοτουρκικών σχέσεων είναι αποτέλεσμα της διεθνούς αστάθειας, των πολλαπλών αδιεξόδων της Τουρκίας, και της δικής μας αδυναμίας.\nΗ διεθνής αστάθεια και η εσωστρέφεια των κρίσιμων δρώντων του διεθνούς συστήματος έχει αποχαλινώσει την Άγκυρα. Στις ΗΠΑ, η μετ’ εμποδίων συγκρότηση του επιτελείου εθνικής ασφάλειας έχει οδηγήσει σε κενό πολιτικής. Και πάντως, οι ελληνοτουρκικές σχέσεις βρίσκονται πολύ χαμηλά στις προτεραιότητες της νέας κυβέρνησης. Στην Ευρώπη, ο εκλογικός κύκλος που ανοίγει, αλλά και ο εκτροχιασμός της ευρωπαϊκής προοπτικής της Τουρκίας, αφήνουν λίγα περιθώρια παρέμβασης και επιρροής. Τέλος, η πολιτική Πούτιν, που επαναφέρει τις σφαίρες επιρροής, και προκρίνει τη βία ή την απειλή χρήσης βίας στην άσκηση της εξωτερικής πολιτικής, δημιουργεί πρόσφορο περιβάλλον για την τουρκική συμπεριφορά. Και βρίσκεται στον αντίποδα των πάγιων ελληνικών θέσεων για σεβασμό των κανόνων δικαίου στις διακρατικές σχέσεις.\nΗ αστάθεια στο εσωτερικό της Τουρκίας τροφοδοτεί, επίσης, την ένταση στις ελληνοτουρκικές σχέσεις. Ο Ερντογάν συγκέντρωσε την εξουσία μέσα από διαδοχικές συγκρούσεις. Πρώτα με τους κεμαλιστές, στη συνέχεια με τους γκιουλενιστές. Στο επικείμενο δημοψήφισμα του Απριλίου επιδιώκει να γίνει ο απόλυτος κυρίαρχος του πολιτικού παιχνιδιού. Η ένταση με την Ελλάδα συσπειρώνει την κοινωνία στο πρόσωπό του και του επιτρέπει να προσεταιριστεί τα ακραία στοιχεία. Από την άλλη πλευρά δίνει στις τουρκικές ένοπλες δυνάμεις μια ευκαιρία αποκατάστασης του γοήτρου τους που έχει πληγεί από τις διαδοχικές εκκαθαρίσεις και τον αναποτελεσματικό διμέτωπο αγώνα κατά του PKK και του ISIS στη Συρία. Η σκλήρυνση της στάσης της Τουρκίας είναι και μια προσπάθεια μπούλινγκ των διαπραγματεύσεων για την επίλυση του Κυπριακού. Αλλά και προειδοποίηση και προτοιμασία κλίματος για το τι θα επακολουθήσει το ναυάγιο των συνομιλιών.\nΗ απάντηση στηn τουρκική προκλητικότητα δεν μπορεί να είναι λεονταρισμοί για εσωτερική κατανάλωση. Χρειάζεται εθνικό μέτωπο, διπλωματική ενημέρωση συμμάχων και διεθνών θεσμών, και συνετή πολιτική αποτροπής. Τα εθνικά θέματα είναι ένα πεδίο που δεν αντέχει την ελαφρότητα αυτής της κυβέρνησης.\nΠανηγυρτζήδες - ΑΝΤΙΛΟΓΟΣ στα "ΝΕΑ" 24/2/2017\nΠανηγυρίζουν για μία συμφωνία που δεν υπάρχει. Γιατί η αξιολόγηση δεν έκλεισε. Πανηγυρίζουν οι αδιόρθωτοι για την παράταση της εκκρεμότητας. Γι’ αυτό, άλλωστε, έχουν εφεύρει τον ευφημισμό πολιτική συμφωνία που τα σκεπάζει όλα. Η μόνη συμφωνία που φαίνεται ότι υπήρξε αφορά σε δύο πράγματα. Την επιστροφή των θεσμών στην Αθήνα για την επανέναρξη των διαπραγματεύσεων. Και την άτακτη υποχώρηση της κυβέρνησης πίσω από όλες τις κόκκινες γραμμές που είχε θέσει. Συντάξεις, μείωση του αφορολόγητου, νομοθέτηση μέτρων για μετά το 2018, και πλεονάσματα της τάξης του 3,5%. Σε όλα έκαναν πίσω προκειμένου να ξαναρχίσουν οι διαπραγματεύσεις.\nΜε άλλα λόγια, μηδέν εις το πηλίκον. Επανάληψη του Φεβρουαρίου 2015. Η παράταση της αβεβαιότητας θα στραγγαλίσει τράπεζες και αγορά. Η επανεκκίνηση της οικονομίας αναβάλλεται, όπως επίσης και η ένταξη στην ποσοτική χαλάρωση. Το υποτροπιάζον ελληνικό πρόβλημα μετατοπίζεται στο ναρκοπέδιο του ευρωπαϊκού εκλογικού κύκλου. Και καθώς θα πλησιάζουμε το καλοκαίρι, που η χώρα πρέπει να καταβάλει δόσεις, θα είμαστε κυριολεκτικά με την πλάτη στον τοίχο. Και θα δεχτούμε να πάρουμε πολύ χειρότερα μέτρα από αυτά που θα παίρναμε εάν είχαμε κλείσει εγκαίρως την αξιολόγηση. Τους προειδοποίησε, άλλωστε, και ο Χουλιαράκης. Καλύτερα τώρα μία χειρότερη λύση παρά σε πέντε μήνες. Και δεν είναι ο μόνος. Στον ΣΥΡΙΖΑ έχουν ήδη αρχίσει τα όργανα. Κάποιοι που αρχίζουν να κατανοούν που πατάνε και που βρίσκονται, τη δεινή θέση της χώρας και τις δυσκολίες της διακυβέρνησης, κρούουν τον κώδωνα του κινδύνου. Ταξιδεύουμε αμέριμνοι, τους εγκαλεί ο Φίλης. Μία άλλη κατηγορία στελεχών, αυτή των μετανοημένων, ομολογεί το λάθος του 2014. Ήταν στρατηγικό λάθος του ΣΥΡΙΖΑ που έριξε την κυβέρνηση Σαμαρά και δεν την άφησε να κλείσει την αξιολόγηση, λένε τώρα. Η δήλωση αυτή εμπεριέχει δύο ομολογίες. Η πρώτη είναι ομολογία σχεδίου εκβίασης πρόωρων εκλογών. Ομολογία ότι η χώρα οδηγήθηκε άκαιρα σε εκλογές στην πιο κρίσιμη, ίσως, φάση της κρίσης. Και αυτό γιατί η αριστερά επεδίωξε την εξουσία θεωρώντας ότι είχε ραντεβού με την ιστορία. Η δεύτερη ομολογία είναι, κατ´ ουσίαν, ομολογία ανετοιμότητας, αν όχι ανικανότητας του ΣΥΡΙΖΑ, να αρθεί στο ύψος των κυβερνητικών και εθνικών απαιτήσεων. Να έχει δηλαδή τον ρεαλισμό, το σχέδιο και τα πρόσωπα για να αντιμετωπίσει τη μεγαλύτερη κρίση της ελληνικής μεταπολεμικής ιστορίας. Με άλλα λόγια, είχαν σχέδιο κατάληψης της εξουσίας, αλλά δεν διέθεταν σχέδιο διάσωσης της χώρας. Τώρα μετανοούν γιατί τόλμησαν το πρώτο, και όσο για το δεύτερο ομολογούν ότι ταξιδεύουν αμέριμνοι.\nΥπάρχει και μία άλλη κατηγορία μετανοημένων. Είναι αυτοί που δυσκολεύονται πλέον να συνυπάρξουν στην ανίερη σύμπραξη ΣΥΡΙΖΑ-ΑΝΕΛ, που έχει μοναδική συγκολλητική ουσία τη νομή της εξουσίας.\nΚαλοδεχούμενες και οι ομολογίες και οι μετάνοιες. Απλώς δε φτάνουν. Γιατί η παραμονή τους στην εξουσία βλάπτει σοβαρά τη χώρα.\nΤα ίδια λάθη - ΑΝΤΙΛΟΓΟΣ στα "ΝΕΑ" 21/2/2017\nΗ κυβέρνηση καθυστέρησε έναν ολόκληρο χρόνο να κλείσει τη δεύτερη αξιολόγηση. Μπήκε σε μια άγονη αντιπαράθεση με εταίρους και δανειστές. Επεδίωξε μια πολιτική λύση χωρίς επιτυχία. Και αφού έφτασαν τα πράγματα στο χείλος του γκρεμού, τώρα τρέχει να την κλείσει όπως όπως. Η όλη διαπραγμάτευση θυμίζει μέρες του 2015. Η κυβέρνηση για άλλη μια φορά έκανε λάθος εκτιμήσεις. Εκτιμούσε ότι οι διεθνείς συσχετισμοί αναδιαμορφώνονται υπέρ μας όταν στην πραγματικότητα επιδεινώνονται για τη χώρα μας. Οι όψιμοι υποστηρικτές της, οι ευρωσοσιαλιστές, βρίσκονται σε αποδρομή. Στη Γαλλία, στην Ιταλία και αλλού. Η αλλαγή ηγεσίας στην άλλη πλευρά του Ατλαντικού δεν εγγυάται τις σταθεροποιητικές και πυροσβεστικές παρεμβάσεις του παρελθόντος. Η κυβέρνηση επιδίωξε την έξοδο του ΔΝΤ από το πρόγραμμα ποντάροντας μάλιστα στις διαφωνίες ΔΝΤ και Ευρωπαίων. Και οι μεν διαφωνίες γεφυρώθηκαν με συνοπτικές διαδικασίες, και το ΔΝΤ μένει στο πρόγραμμα. Κυρίως γιατί το ζητούν, καλώς ή κακώς, οι περισσότερες ευρωπαϊκές κυβερνήσεις ως απαραίτητη εγγύηση. Έκαναν λάθος στην εκτίμηση ότι η έναρξη ενός εκλογικού κύκλου στην Ευρώπη, σε Ολλανδία, Γαλλία και Γερμανία, θα οδηγούσε τους εταίρους και δανειστές σε υποχωρήσεις. Το αντίθετο συνέβη. Οι εγκέφαλοι αυτής της στρατηγικἠς εμφανίζονται τώρα υπέρμαχοι της παράτασης της εκκρεμότητας. Ώστε η διαπραγμάτευση για το κλείσιμο της αξιολόγησης να μεταφερθεί στο μέσον του ευρωπαϊκού εκλογικού κύκλου. Και τα διαπραγματευτικά μας όπλα, εξ αυτού του λόγου, να είναι ισχυρότερα. Ένα game of chicken δηλαδή, όπως το 2015.\nΚαι στο εσωτερικό, όμως, έχασαν τη μάχη των εντυπώσεων. Ουδείς, πλέον, παραμυθιάζεται από την τακτική της δήθεν σκληρής διαπραγμάτευσης. Ακόμη χειρότερα, όλοι προεξοφλούν ότι το κλείσιμο της διαπραγμάτευσης ΣΥΡΙΖΑ θα σημάνει νέα εξοντωτικά μέτρα. Οι κόκκινες γραμμές, ήδη, πέφτουν σαν τραπουλόχαρτα. Όπως το αφορολόγητο και η προνομοθέτηση μέτρων 3,6 δις. Ακόμη και ο Φίλης τους κατηγορεί ότι καμιά από τις εκτιμήσεις τους για την αξιολόγηση δεν επιβεβαιώθηκε, και ότι ταξιδεύουνε αμέριμνοι.\nΕν τω μεταξύ, οι αποδόσεις των ελληνικών ομολόγων έχουν πάρει την ανηφόρα. Δηλαδή οι κερδοσκόποι οργιάζουν εις βάρος της χώρας. Τις τελευταίες 45 ημέρες είχαμε εκροή 2,5 δις από τις ελληνικές τράπεζες, παρά τα capital controls. Το Grexit ξαναμπήκε στο τραπέζι. Και η ένταξη στην ποσοτική χαλάρωση απομακρύνθηκε.\nΗ κυβέρνηση, και δυστυχώς η χώρα, είναι και πάλι στη γωνία χωρίς επιλογές. Καθυστέρησε, επιδείνωσε τη θέση της, και το ελληνικό πρόβλημα υποτροπίασε. Με αποτἐλεσμα να αρχίσει η διακίνηση διαφόρων απονενοημένων σεναρίων περί νέου δημοψηφίσματος και δραχμής. Που τα τεστάρουν διάφοροι μαξιμιλιανοί. Επειδή, όμως, ο πρωθυπουργός έχει ένστικτο πολιτικής αυτοσυντήρησης θα κλείσει τη διαπραγμάτευση ἐστω και με κόστος. Γιατί κατανοεί ότι στις δημοκρατίες μπορεί να μην υπάρχουν γουναράδικα, αλλά υπάρχουν γουνάκια.\nΑνήκουμε στην Ευρώπη - ΑΝΤΙΛΟΓΟΣ στα "ΝΕΑ" 18/2/2017\nH θέση της Ελλάδας είναι στον πυρήνα της Ευρώπης και την ευρωζώνη, διακήρυξε ο Κυριάκος Μητσοτάκης κατά την πρόσφατη επίσκεψή του στο Βερολίνο. Ήταν ο επανακαθορισμός της ιστορικά δικαιωμένης επιλογής της ΝΔ και του ιδρυτή της. Έχει, όμως, τη δική του βαρύτητα γιατί γίνεται ξεκάθαρα και χωρίς περιστροφές σε μία εποχή που το ευρωπαϊκό εγχείρημα διέρχεται την κρίση της μέσης ηλικίας. Σε μία εποχή που οι σειρήνες του λαϊκισμού, του ευρωσκεπτικισμού, και των άκρων απειλούν να εκτροχιάσουν την Ενωμένη Ευρώπη. Την ίδια στιγμή που στο εσωτερικό της χώρας οι δυνάμεις της ανευθυνότητας και της οπισθοδρόμησης ερωτοτροπούν με το Grexit και την καταστροφική απομόνωση της Ελλάδας. Η επαναχάραξη και επαναβεβαίωση της ευρωπαϊκής θέσης της χώρας δεν είναι ούτε απλή υπόθεση, ούτε αυτονόητη. Γιατί η κυβέρνηση, στην προσπάθειά της να αποσείσει τις ευθύνες της και να κρύψει την ανεπάρκειά της, έχει επιδοθεί στη δαιμονοποίηση εταίρων και συμμάχων. Οι συνέπειες αυτής της πολιτικής αποτυπώνονται στις δημοσκοπήσεις. Το ευρωπαϊκό όραμα ξεθωριάζει και ο ευρωσκεπτικισμός ανεβαίνει. Δημιουργώντας τις προϋποθέσεις για επικίνδυνες περιπλανήσεις εκτός Ευρώπης. Μας είχε, άλλωστε, προϊδεάσει ο Πρωθυπουργός όταν από την Αγία Πετρούπολη δήλωνε ότι δεν φοβάται να ανοιχθεί σε καινούργιες θάλασσες και να φθάσει σε νέα ασφαλή λιμάνια.\nΜετά από πολλά χρόνια ξαναβγαίνουν από τα χρονοντούλαπα της ιστορίας οι σκελετοί του ευρωσκεπτικισμού και του αντιδυτικισμού. Απέναντι στην πολιτική της απομόνωσης, ο Καραμανλής, τότε, είχε αντιτάξει το ανήκομεν εις την Δύσιν. Πολιτικά, αμυντικά, οικονομικά, και πολιτιστικά, όπως είχε τονίσει από το βήμα της Βουλής. Λέγοντας, ότι η ένταξη στην ΕΟΚ θα κατοχυρώσει τη δημοκρατία, θα ενισχύσει την ασφάλεια, και θα επιταχύνει την οικονομική ανάπτυξη της χώρας. Ο βολουνταρισμός του Καραμανλή και η ιστορική δικαίωση της επιλογής του έσυρε τελικά και τα άλλα κόμματα στην αποδοχή της. Δημιουργώντας ένα πολιτικό consensus. Σήμερα ο ΣΥΡΙΖΑ με την πολιτική του ρηγματώνει αυτό το consensus.\nΓια τον λόγο αυτό, το ανήκουμε στην Ευρώπη του Μητσοτάκη ήταν μία εμφατική και εθνικά χρήσιμη επαναδιατύπωση της ευρωπαϊκής στρατηγικής της χώρας.\nΓιατί, όπως δήλωσε ο Τζάστιν Τριντὀ στο ευρωπαϊκό κοινοβούλιο, η ΕΕ είναι ένας ζωτικής σημασίας παίκτης στην αντιμετώπιση των προκλήσεων που βρίσκονται συλλογικά ενώπιόν μας ως διεθνούς κοινότητας. Ο κόσμος επωφελείται από μία ισχυρή Ευρωπαϊκή Ένωση.\nΑπλές και αυτονόητες αλήθειες από τον πρωθυπουργό του Καναδά που έσπευσε να υπογράψει εμπορική συμφωνία (CETA) με την ΕΕ. Αποστασιοποιούμενος από τις πολιτικές Τραμπ και τα Brexit. Αλήθειες, όμως, που δεν είναι τόσο αυτονόητες στον τόπο μας. Γι αυτό και είναι εθνικά χρήσιμο όταν διατυπώνονται χωρίς περιστροφές.\n"Παράπονο" άρθρο στο protothema.gr - 11/2/2017\nΤον τελευταίο καιρό διατυπώνεται μία κριτική προς τη ΝΔ από στελέχη της ελάσσονος αντιπολίτευσης, και κυρίως του ΠΑΣΟΚ. Επικρίνεται η ΝΔ γιατί στοχεύει στην αυτοδυναμία. Γιατί στοχεύει, δηλαδή, στην εκλογική επικράτηση στις επικείμενες εκλογές. Η κριτική αυτή συνδέεται με μία υποβόσκουσα κατηγορία για αλαζονεία και μια αιχμή, εν είδει προειδοποίησης, για τις μετεκλογικές εξελίξεις. Στην ουσία υποκρύπτει ένα παράπονο. Ότι το ΠΑΣΟΚ φορτώθηκε το βάρος των ευθυνών για την κρίση. Οι ευθύνες αυτές αποδόθηκαν πολιτικά από τους πολίτες και οδήγησαν στην συρρίκνωσή του. Και έχουν να κάνουν κυρίως με δύο στοιχεία. Τον λαϊκισμό της δεκαετίας του ᾽80 και το μοντέλο παρασιτικής κατανάλωσης και ευημερίας με δανεικά. Το ΠΑΣΟΚ παρέδωσε ένα χρέος που το 2003 άγγιζε ήδη το 100% (98% για την ακρίβεια) ως ποσοστό του ΑΕΠ. Το δεύτερο είναι γιατί εξεβίασε εκλογές το 2009 με μοχλό την εκλογή ΠτΔ και με σύνθημα ότι λεφτά υπάρχουν. Και όταν κέρδισε τις εκλογές καθυστέρησε πολλούς μήνες να πάρει μέτρα και τελικά παρέδωσε τη χώρα αμαχητί στη διεθνή επιτροπεία. Αυτό δεν σημαίνει ότι το ΠΑΣΟΚ δεν έχει και θετική συνεισφορά στην ιστορική διαδρομή της μεταπολίτευσης ή ότι η ΝΔ δεν έχει τις ευθύνες που της αναλογούν. Αυτά όμως κρίθηκαν από τους πολίτες, αποτυπώθηκαν σε εκλογικές αναμετρήσεις και θα απασχολήσουν τον ιστορικό του μέλλοντος.\nΤο γεγονός ότι, σήμερα, η ΝΔ επιδιώκει μία αποφασιστική νίκη απέναντι στις δυνάμεις της οπισθοδρόμησης, δηλαδή της σημερινής κυβέρνησης, είναι απολύτως θεμιτός και, εν προκειμένω, λυτρωτικός στόχος. Αυτό δεν αποκλείει κυβερνήσεις συνεργασίας. Οι κυβερνήσεις συνεργασίας είναι απαραίτητη προϋπόθεση για να βγεί η χώρα από την κρίση. Ανεξαρτήτως εκλογικού αποτελέσματος. Οι κυβερνήσεις συνεργασίας, όμως, είναι μακροβιότερες και αποτελεσματικότερες όταν στηρίζονται σε προγραμματικές συγκλίσεις και συναινέσεις, παρά σε αριθμητικές ανάγκες και εκβιασμούς. Γιατί η ανάγκη πολλές φορές καταλήγει σε τερατογενέσεις, όπως το σημερινό κυβερνητικό σχήμα.\nΗ σύγκλιση των ευρωπαϊκών μεταρρυθμιστικών δυνάμεων σε ένα πρόγραμμα εθνικής ανασυγκρότησης είναι μονόδρομος. Και σ᾽αυτή τη σύγκλιση η ΝΔ θα είναι ο κύριος πόλος. Με ή χωρίς αυτοδυναμία. Γιατί αυτή φαίνεται να είναι η πρόθεση των πολιτών όπως αποτυπώνεται στις δημοσκοπήσεις.\nΑυτό που είναι δυσεξήγητο είναι η πολιτική των ίσων αποστάσεων, που φαίνεται να υιοθετεί η ηγεσία του ΠΑΣΟΚ. Απέναντι στον ΣΥΡΙΖΑ και τη ΝΔ. Γιατί έρχεται μετά τη μεγάλη προσπάθεια της συγκυβέρνησης ΠΑΣΟΚ-ΝΔ να βγάλει τη χώρα από την κρίση. Που θα είχε στεφθεί με επιτυχία αν δεν είχε ανατραπεί από τον ΣΥΡΙΖΑ. Και γιατί έρχεται μετά την καταστροφική διετή διακυβέρνηση του ΣΥΡΙΖΑ. Είναι δυσεξήγητη η πολιτική ίσων αποστάσεων ανάμεσα σε σωτήρες και ολετήρες. Όσο και αν βασίζεται σε ένα παράπονο.\nΤα παιδιά με τα σπίρτα - ΑΝΤΙΛΟΓΟΣ στα "ΝΕΑ" 7/2/2017\nΜία διαπραγμάτευση που θα μπορούσε να κλείσει πριν από μήνες σέρνεται για καιρό. Η κυβέρνηση αυτή ποτέ δεν κατάλαβε ότι ο χρόνος δεν είναι σύμμαχος της χώρας. Γιατί όσο η αξιολόγηση δεν κλείνει, οι συνθήκες στην οικονομία επιδεινώνονται, η αγορά κινδυνεύει με ασφυξία, και το τραπεζικό σύστημα αποσταθεροποιείται εκ νέου. Η αβεβαιότητα οδηγεί σε εκροή καταθέσεων και οι λιγοστοί επενδυτές που έχουν απομείνει το βάζουν στα πόδια.\nΗ κυβέρνηση αυτή δεν κατανοεί τους διεθνείς συσχετισμούς. Ονειρεύεται κυκλωτικές κινήσεις στους Γερμανούς, με τους ευρωσοσιαλιστές και την Κομισιόν, και εκδίωξη του ΔΝΤ. Όταν και ένα μικρό παιδί καταλαβαίνει, πια, ότι όλοι αυτοί λένε μία γνώμη και στο τέλος αποφασίζουν οι Γερμανοί. Στη σημερινή Ευρώπη τουλάχιστον. Δεν καταλαβαίνουν ότι ο κόσμος και οι διεθνείς συσχετισμοί αλλάζουν εις βάρος μας. Ο Ομπάμα αποτελεί παρελθόν, το ίδιο και οι πυροσβεστικές παρεμβάσεις του. Αντ᾽αυτών ο υποψήφιος πρέσβης του Τραμπ στην ΕΕ μιλάει για Grexit. Ενώ, για τις περισσότερες ευρωπαϊκές κυβερνήσεις, η παρουσία του ΔΝΤ στο ελληνικό πρόγραμμα αποτελεί απαραίτητη εγγύηση.\nΗ κυβέρνηση αυτή δεν κατανοεί ότι δεν μπορεί να υπάρξει πολιτική διαπραγμάτευση. Η πολιτική διαπραγμάτευση για τους εταίρους και δανειστές ολοκληρώθηκε με την υπογραφή του τρίτου μνημονίου από την κυβέρνηση ΣΥΡΙΖΑ-ΑΝΕΛ. Το μόνο που υπάρχει τώρα είναι η υλοποίηση των δεσμεύσεων. Και την υλοποίηση των δεσμεύσεων την παρακολουθούν οι θεσμοί. Που αξιολογούν και την πορεία του προγράμματος. Συνεπώς, δεν υπάρχει πολιτική διαπραγμάτευση. Πόσο μάλλον, όταν το αίτημα προέρχεται από μία κυβέρνηση που δεν πιστεύει στις μεταρρυθμίσεις, κωλυσιεργεί στην υλοποίηση των συμφωνηθέντων, γενικώς σέρνεται, και με κάθε ευκαιρία καθυβρίζει τους δανειστές. Αυτούς, από τους οποίους, μετά, ζητάει πολιτική διαπραγμάτευση. Δηλαδή να της χαριστούνε.\nΜία κυβέρνηση, λοιπόν, που αφήνει τον χρόνο να περνάει, τους συσχετισμούς να επιδεινώνονται, και τις ελπίδες για πολιτική διαπραγμάτευση να εξανεμίζονται καταλήγει στην γωνία χωρίς επιλογές. Τί της απομένει; Η κωλοτούμπα. Την προανήγγειλαν ήδη. Στέλνουν αντιπρόταση με μερική προληπτική νομοθέτηση μέτρων. Αφού κατάπιανε την καταπάτηση του θέματος δημοκρατικής αρχής για νομοθέτηση προληπτικών μέτρων και μπήκαν στο πάρε δώσε θα το πιούν το ποτήρι μέχρι τέλους. Γι αυτό και άρχισαν, ήδη, την επικοινωνιακή διαχείριση της κωλοτούμπας. Με την έντεχνη καλλιέργεια αβεβαιότητας και φόβου. Βγαίνουν ένα ένα τα στελέχη τους και μιλάνε ο ένας για δραχμή, ο δεύτερος για δημοψήφισμα, ο τρίτος για εκλογές. Σύγχυση, αβεβαιότητα και φόβος. Με τον τρόπο αυτό η κωλοτούμπα θα έλθει ως ανακούφιση. Μόνο που τα επικοινωνιακά τερτίπια διαρκούν μέχρι τον πρώτο λογαριασμό. Άσε που παίζοντας με τη φωτιά στο τέλος κινδυνεύουν να κάψουν τη χώρα.\nΤο τέλος της ευρωπαϊκής Τουρκίας - ΑΝΤΙΛΟΓΟΣ στα "ΝΕΑ" 4/2/2017\nΣτο μακρινό Ελσίνκι, στις αρχές του αιώνα, σηματοδοτήθηκε η απαρχή της ευρωπαϊκής πορείας της Τουρκίας. Ήταν η εποχή που η Αμερική επεδίωκε την πλήρη ενσωμάτωση της Τουρκίας στους δυτικούς θεσμούς. Η Τουρκία είχε χαρακτηριστεί χώρα-κλειδί για την προώθηση των δυτικών συμφερόντων στην Κεντρική Ασία και στη Μέση Ανατολή. Και μια ευρωπαϊκή και δημοκρατική Τουρκία θα αποτελούσε εξαγώγιμο μοντέλο για τις χώρες της Μέσης Ανατολής.\nΟι ευρωπαϊκές χώρες συναίνεσαν, τελικά, στην ευρωπαϊκή προοπτική της Τουρκίας με πολλές αναστολές. Πού οδήγησαν και σε μια μακρά υπαρξιακή συζήτηση στην Ευρώπη, γύρω από τα κριτήρια που ορίζουν μια χώρα ως ευρωπαϊκή (γεωγραφικά, πολιτισμικά, πολιτικά). Η μεγάλη απόκλιση της Τουρκίας από το ευρωπαϊκό κεκτημένο παρέπεμπε την τελική ένταξη στις καλένδες. Η Τουρκία θα παρέμενε στον ευρωπαϊκό προθάλαμο, για πολλά χρόνια. Κάτι που διασφάλιζε τα γεωπολιτικά και γεωοικονομικά συμφέροντα της Δύσης.\nΑπό την άλλη πλευρά, οι ισλαμιστές του Ερντογάν έγιναν υπέρμαχοι της ευρωπαϊκής προοπτικής για δύο κυρίως λόγους. Ο πρώτος αφορούσε τη διεύρυνση των ελευθεριών στην Τουρκία. Και δια μέσου αυτών της αποδόμησης του στρατοκρατικού κεμαλικού κατεστημένου. Ο δεύτερος ήταν οικονομικός. Η ευρωπαϊκή προοπτική σήμαινε πολιτική σταθερότητα, που ήταν αναγκαία προϋπόθεση για ξένες και εγχώριες επενδύσεις. Οι επενδύσεις έφεραν οικονομική ανάπτυξη, μείωση της ανεργίας, και βελτίωση του βιοτικού επιπέδου στη Τουρκία. Απαραίτητες προϋποθέσεις για την πολιτική επικράτηση του Ερντογάν.\nΌταν η πολιτική ηγεμονία του Ερντογάν επιτεύχθηκε, η ευρωπαϊκή πορεία εκτροχιάστηκε. Κάτω από το βάρος μίας ισλαμικής ατζέντας διανθισμένης από δόσεις αντισημιτισμού και αντιαμερικανισμού.\nΓια την Ελλάδα μια ευρωπαϊκή Τουρκία θα σήμαινε μια δημοκρατική και λιγότερο επιθετική Τουρκία. Ότι η Τουρκία θα αποδεχόταν άμεσα και έμπρακτα τις διεθνείς συνθήκες, το διεθνές δίκαιο, το απαραβίαστο των συνόρων. Θα αποκήρυσσε τη χρήση ή την απειλή χρήσης βίας στις σχέσεις της με άλλα κράτη, και ιδιαίτερα με ένα κράτος της ευρωπαϊκής ένωσης, όπως η Ελλάδα. Για μεγάλο διάστημα η εξωτερική μας πολιτική βασίστηκε στην παραδοχή ότι η ευρωπαϊκή προοπτική της Τουρκίας οδηγούσε στην άμεση αναγωγή των ελληνοτουρκικών σε ευρωτουρκικές σχέσεις. Κάποιοι υποστηρίξαμε τότε, ότι η ευρωπαϊκή προοπτική δεν μετέτρεπε αυτομάτως την Τουρκία σε ευρωπαϊκή χώρα ούτε τις τουρκικές αιτιάσεις σε ευρωτουρκικές διαφορές. Γιατί, στην πραγματικότητα, η ευρωπαϊκή προοπτική δεν αποτέλεσε ποτέ μοναδικό στρατηγικό στόχο και όραμα της Τουρκίας. Ήταν απλώς μια εργαλειακή πολιτική που εντασσόταν στη μακρά και επίπονη μετεξέλιξη της Τουρκίας. Η έκβαση αυτής της μετεξέλιξης είναι στην αντίθετη κατεύθυνση από την Ευρώπη. Η σημερινή Τουρκία του Ερντογάν είναι μια περισσότερο ισλαμική και αυταρχική και λιγότερο δημοκρατική και ευρωπαϊκή χώρα. Αυτή η εξέλιξη καθιστά τη διατήρηση της αποτρεπτικής αξιοπιστίας της χώρας μείζονα εθνική αναγκαιότητα.\nΑπό τον Ερντογάν στον Τραμπ - ΑΝΤΙΛΟΓΟΣ στα "ΝΕΑ" 31/1/2017\nΑπό το 1945 και μετά η Αμερική, η ηγέτιδα δύναμη της Δύσης, δίνει τον τόνο στις διεθνείς εξελίξεις. Χαράζει τη ρότα για τον Δυτικό Κόσμο και όχι μόνον. Στη διεθνή πολιτική, στα γράμματα, στον πολιτισμό, στις τέχνες. Λίγες ημέρες μετά την ορκωμοσία του νέου προέδρου των ΗΠΑ τα σημάδια είναι ανησυχητικά. Διατάγματα για ανέγερση τείχους, ξήλωμα εμπορικών συμφωνιών, απαγόρευση εισόδου σε πολίτες από μουσουλμανικές χώρες. Αίφνης, η χώρα της ελευθερίας μετατρέπεται σε ξενοφοβικό φρούριο. Τείχη παντού. Και μηνύματα οπισθοδρόμησης σε πρακτικές μεσοπολέμου. Μόνο που τα μηνύματα του σκότους αυτή τη φορά δεν έρχονται από τη γηραιά ήπειρο αλλά από τον νέο κόσμο.\nΔικαστικές αποφάσεις περιόρισαν το εύρος της ισχύος των διαταγμάτων του Τραμπ. Σε ένα θεσμικά θωρακισμένο πολιτικό σύστημα, όπως το αμερικανικό, η εσωτερική έννομη τάξη μπορεί πρόσκαιρα να διαταραχθεί, να διασαλευθεί, αλλά δεν θα καταλυθεί. Τα θεσμικά αντίβαρα αλλά και ο ρεαλισμός της αμερικανικής άρχουσας τάξης, σύντομα θα αποκαταστήσουν τη πολιτική ισορροπία.\nΌχι χωρίς συνέπειες όμως. Συνέπειες για την ίδια την Αμερική. Απομείωση του κύρους της, εσωτερικές αναταράξεις, συσπείρωση δυνάμεων εναντίον της, έξαρση του αντιαμερικανισμού και της ισλαμικής τρομοκρατίας.\nΑλλά και συνέπειες για το διεθνές σύστημα. Η διεθνής αρένα είναι κατά κανόνα άναρχη, υπό την έννοια της απουσίας κεντρικής εξουσίας. Η θεσμική οργάνωση της διεθνούς κοινωνίας είναι αλυσιτελής. Προϋποθέτει σε μεγάλο βαθμό τη σύγκλιση συμφερόντων μεταξύ των δρώντων. Και βασίζεται, κατ’ ελάχιστον, στις αρχές της αμοιβαιότητας και της αναλογικότητας για τη ρύθμιση της διακρατικής συμπεριφοράς. Η καταπάτηση διεθνών κανόνων, συμβάσεων και συμφωνιών, αλλά και μια συμπεριφορά έξω από τις νόρμες της αναλογικότητας και της αμοιβαιότητας θα οδηγήσει σε πλειοδοσία παρόμοιας συμπεριφοράς από άλλες μεγάλες δυνάμεις.\nΠόσο μάλλον εάν συνδυαστεί με συνεχιζόμενη αποδόμηση των πυλώνων του δυτικού συστήματος ασφάλειας, όπως το ΝΑΤΟ.\nΠου θα έχει καταλυτική σημασία για τη συνοχή αλλά και την ενδοσυνασπισμική πειθαρχία της συμμαχίας. Το τελευταίο μας αφορά άμεσα. Γιατί είχε ως αποτέλεσμα την αυτοσυγκράτηση και τη λείανση της αντιπαλότητας κρατών εντός του ίδιου συνασπισμού. Τουλάχιστον, ως ένα βαθμό.\nΜια ατλαντική συμμαχία με κλονισμένη εσωτερική συνοχή και η απουσία ενός προέδρου από τον Λευκό Οίκο που θα μπορούσε να αποτρέψει την τουρκική επιθετικότητα, όπως έκανε ο Τζόνσον στον Ινονού, είναι ανησυχητικές εξελίξεις. Γιατί συνδυάζονται με τη βαθιά παρακμή του ελλαδικού κράτους, την κατάρρευση των δεικτών ισχύος του, και την καταρράκωση της διεθνούς αξιοπιστίας του. Την ίδια στιγμή, που η ευρωπαϊκή προοπτική της Τουρκίας ως μοχλός κατευνασμού της επιθετικότητας και του αναθεωρητισμού της έχει πάψει να ισχύει. Αν ο Τραμπ αποδειχθεί η πλανητική εκδοχή του Ερντογάν τότε τα σύννεφα πυκνώνουν. Και λόγω Ερντογάν και λόγω Τραμπ.\nΕυρωατλαντικές σχέσεις - ΑΝΤΙΛΟΓΟΣ στα "ΝΕΑ" 28/1/2017\nΤο διάταγμα για την ανέγερση του τείχους στα σύνορα με το Μεξικό υπογράφηκε, και η Συμφωνία του Ειρηνικού αποτελεί ήδη νεκρό γράμμα. Είτε από κεκτημένη προεκλογική ταχύτητα, είτε από άκαμπτη ιδεοληψία ο Τραμπ αποδομεί βήμα-βήμα τις σταθερές της μεταπολεμικής αμερικανικής στρατηγικής. Σειρά τώρα παίρνει η Ευρώπη. Οι διακηρύξεις του έχουν τρομάξει τις ευρωπαϊκές πρωτεύουσες. Σύμφωνα με τον Τραμπ, το ΝΑΤΟ είναι ένας απαρχαιωμένος οργανισμός, το Brexit σοφή κίνηση, και οι χειρισμοί της Μέρκελ στο προσφυγικό-μεταναστευτικό καταστροφικοί. Ακόμη μεγαλύτερο πρόβλημα, κατά τον Τραμπ, είναι ότι οι Γερμανοί δεν αγοράζουν τα αμερικανικά αυτοκίνητα και τα αμερικανικά προϊόντα.\nΌσον αφορά το ΝΑΤΟ, ο Τραμπ επαναφέρει μία συζήτηση που έγινε στο τέλος του ψυχρού πολέμου. Όταν μία σειρά από παράγοντες οδήγησαν στην επανεδραίωση του ΝΑΤΟ στη μεταψυχροπολεμική εποχή. Καθώς το ΝΑΤΟ αποτέλεσε τριπλή εγγύηση για τους Ευρωπαίους. Απέναντι στην ένωση της Γερμανίας, στην ακαθόριστη μεταψυχροπολεμική στάση της Ρωσίας και στην επανεθνικοποίηση της άμυνας και ασφάλειας στην Ευρώπη. Ο Τραμπ δεν μπορεί να αγνοήσει ότι το ΝΑΤΟ είναι η λυδία λίθος της δυτικής ασφάλειας. Θα επαναφέρει, όμως, στην ατζέντα τη συζήτηση για τη συμμετοχή των συμμάχων στον προϋπολογισμό της Συμμαχίας. Το περίφημο burden sharing που, παραδοσιακά, απετέλεσε εστία ενδοσυμμαχικών τριβών. Ο Τραμπ θα επιδιώξει να μετακυλίσει το λειτουργικό κόστος της Συμμαχίας στην πλάτη των Ευρωπαίων.\nΗ μεγαλύτερη ένταση στις ευρωατλαντικές σχέσεις θα είναι στον τομέα των εμπορικών σχέσεων. Η πολιτική προστατευτισμού θα οδηγήσει τον Τραμπ σε επαναδιαπραγμάτευση των εμπορικών συμφωνιών. Ιδίως αυτών που έχουν αποφέρει ένα έλλειμμα στο εμπορικό ισοζύγιο των ΗΠΑ.\nΌπως φάνηκε από τη διάλυση της εμπορικής συμφωνίας των χωρών του Ειρηνικού, ο Τραμπ έχει αρχίσει να ξηλώνει το παγκόσμιο σύστημα εμπορίου. Αυτή η πολιτική θα οδηγήσει σε επιβολή δασμών, και άρα, σε άνοδο των τιμών, μείωση της κατανάλωσης και τελικά σε ύφεση.\nΗ πολιτική Τραμπ θα οδηγήσει σε έναν οικονομικό, τεχνολογικό και εμπορικό ανταγωνισμό ανάμεσα σε ΗΠΑ και Ευρώπη. Γιατί έχει πλέον διαμορφωθεί ένα κοινό ευρωπαϊκό συμφέρον που αφορά το ευρώ, την ευρωπαϊκή βιομηχανία, και την ασφάλεια των ευρωπαϊκών επενδύσεων.\nΟι ευρωαμερικανικές σχέσεις ήταν πάντοτε παράγωγες των ευρύτερων σχέσεων Ανατολής- Δύσης. Για το λόγο αυτό, η Ατλαντική Συμμαχία λειτούργησε αρμονικά σε περιόδους έντασης στις σχέσεις ΗΠΑ- Σοβιετικής Ένωσης αλλά παρουσίασε ρήγματα σε περιόδους ύφεσης. Χαρακτηριστικό παράδειγμα η περίοδος Νίξον που έδωσε έμφαση στις σχέσεις ΗΠΑ -Σοβιετικής Ένωσης θέτοντας σε δεύτερη μοίρα τις ευρωαμερικανικές σχέσεις. Με συνέπεια την ενδοατλαντική κρίση του 1973. Σε μεγάλο βαθμό λοιπόν, το μέλλον των ευρωατλαντικών σχέσεων θα κριθεί από τις σχέσεις Αμερικής-Ρωσίας. Από την παράδοξη σχέση Τραμπ -Πούτιν.\nTrumpismo - ΑΝΤΙΛΟΓΟΣ στα "ΝΕΑ" 24/1/2017\nΑνοχύρωτη χώρα - ΑΝΤΙΛΟΓΟΣ στα "ΝΕΑ" 21/1/2017\nΤα τελευταία χρόνια είμαστε μάρτυρες κατακλυσμικών αλλαγών στην ευρωπαϊκή ήπειρο. Σε όλα τα επίπεδα. Αλλαγές που απειλούν να εκτροχιάσουν το ευρωπαικό εγχείρημα. Η κρίση του ευρώ, το Brexit, το προσφυγικό-μεταναστευτικό, και η τρομοκρατία δοκιμάζουν τη συνοχή της Ευρωπαϊκής Ένωσης και τις αντοχές των δυτικοευρωπαϊκών κοινωνιών.\nΗ άνοδος των άκρων και του λαϊκισμού παίρνει ανησυχητικές διαστάσεις.\nΣτα σύνορα της Ευρώπης, μία εθνικιστική και ολοένα πιο επιθετική Ρωσία καταφεύγει στην απειλή ή τη χρήση βίας για να επαναοριοθετήσει σφαίρες επιρροής. Την ίδια ώρα που ο Τραμπ στέλνει μηνύματα χαλάρωσης των παραδοσιακών ευρωατλαντικών δεσμών και θεσμών. Αίφνης, η σύζευξη ελευθερίας, ειρήνης, και ευημερίας, το μεγάλο κεκτημένο του ευρωπαϊκού εγχειρήματος δεν θεωρείται πια αυταπόδεικτο αξίωμα.\nΠέρα από τις αδυναμίες της νομισματικής ένωσης, που ανέδειξε η οικονομική κρίση, τα προβλήματα που αντιμετωπίζει η ΕΕ είναι απότοκα ευρύτερων πλανητικών εξελίξεων. Η παγκοσμιοποίηση άνοιξε νέους ορίζοντες ανάπτυξης και ευημερίας με την ελεύθερη διακίνηση αγαθών, κεφαλαίου, και ανθρώπινου δυναμικού. Αλλά όξυνε τις ανισότητες ανάμεσα στα κράτη και μέσα στους κόλπους των κρατών. Η επανάσταση των νέων τεχνολογιών (τηλεπικοινωνίες, πληροφορική, βιοτεχνολογία, γενετική, ρομποτική, νανοτεχνολογία), έφερε σαρωτικές αλλαγές στην παραγωγή. Ειδικότερα, η σύγκλιση των τεχνολογιών των τηλεπικοινωνιών και της πληροφορικής μετέβαλε δραστικά τον ίδιο τον πυρήνα της παραγωγής και της διακίνησης αγαθών και υπηρεσιών. Δημιουργώντας ένα ανθρωποχωροχρονικό συνεχές δικτύων για τις εμπορικές και οικονομικές συναλλαγές. Αλλά και στην επικοινωνία των ανθρώπων. Αυτό το παγκοσμιοποιημένο και υψηλά εκτεχνικευμένο περιβάλλον οδηγεί σε κοινωνικούς μετασχηματισμούς. Νέοι τρόποι παραγωγής απαιτούν νέες δεξιότητες και δημιουργούν ανισότητες και ανακατανομή των προνομιούχων και μη προνομιούχων κοινωνικών στρωμάτων.\nΠολεμικές και εμφύλιες συρράξεις δημιουργούν νέα μεταναστευτικά και προσφυγικά ρεύματα προς τις δυτικές κοινωνίες. Το παλιό πλαίσιο θρυμματίζεται από την αδυναμία του να ανταποκριθεί σε πολιτικό και οικονομικό επίπεδο.\nΌλες αυτές οι εξελίξεις δημιουργούν ανασφάλεια στους πολίτες και επιβαρύνουν αυτό που ο Putnam ονόμασε κοινωνικοψυχολογικό σύστημα.\nΣ᾽αυτό το περιβάλλον, οι σειρήνες του λαϊκισμού και των άκρων επιτείνουν την ξενοφοβία, απονομιμοποιούν τη δημοκρατία και οδηγούν στην αναδίπλωση και στη περιχαράκωση στο κράτος έθνος.\nΣε πλανητικό επίπεδο η συμπεριφορά της Ρωσίας και της Κίνας αλλά και η ρητορική του Τραμπ φαίνεται να παραπέμπουν σε επιστροφή στο σύστημα ισορροπίας των μεγάλων δυνάμεων. Για το ευρωπαϊκό εγχείρημα, που αναπτύχθηκε στο θερμοκήπιο της προστασίας των ΗΠΑ, η νέα μορφή της ευρωατλαντικής συνεργασίας θα είναι καθοριστική.\nΣ᾽αυτό το περιβάλλον η κυβέρνησή μας, αντί να θωρακίσει τη χώρα κλείνοντας εγκαίρως την αξιολόγηση πορεύεται χωρίς πυξίδα. Ξοδεύει πολύτιμο χρόνο, διαβάζει λάθος τους διεθνείς συσχετισμούς, και αναλώνεται σε στείρους λεονταρισμούς εναντίον του Σόιμπλε και του ΔΝΤ. Κοινώς, αφήνει τη χώρα ανοχύρωτη.\nΑνοιχτές κοινωνίες - ΑΝΤΙΛΟΓΟΣ στα "ΝΕΑ" 14/1/2017\nΗ Αμερική, μία ανοιχτή κοινωνία, καλείται να συμβιβαστεί με έναν ηγέτη που δεν έχει καμία ανοχή στην κριτική και τη διαφορετική άποψη. Μία εβδομάδα πριν την ορκομωσία του, ο Τραμπ συνέχισε τη βεντέτα με τα παραδοσιακά μέσα μαζικής ενημέρωσης όπως το CNN. Δείχνοντας ότι αυτό δεν ήταν απλά μέρος μιας προεκλογικής αντισυμβατικής τακτικής. Που πέρα από την επίθεση στα παραδοσιακά μέσα συμπεριελάμβανε και τη διασπορά ψευδών ειδήσεων. Αντίθετα, δείχνει πως ο Τραμπ αντιλαμβάνεται την ελευθερία του λόγου αλλά και τις σχέσεις του με το τύπο. Αμφισβητεί κάθε πηγή πληροφόρησης που αντιστρατεύεται τη δική του εκδοχή της πραγματικότητας. Απονομιμοποιεί τα παραδοσιακά μέσα για να κατασκευάσει τη δική του αλήθεια. Σε διάφορες ιστορικές περιόδους, η ανασφάλεια των πολιτών οδήγησε σε οπισθοδρόμηση στον φυλετισμό των κλειστών κοινωνιών. Όπως για παράδειγμα εκδηλώθηκε με τους ολοκληρωτισμούς του 20ου αιώνα. Σε προηγμένες ανοιχτές κοινωνίες, όμως, που έχουν γνωρίσει και βιώσει πολιτικές ελευθερίες, ανθρώπινα δικαιώματα και την κοινωνική κινητικότητα, αυτά δεν μπορεί παρά να είναι βραχύβια ξεσπάσματα. Άλλωστε, οι κοινωνίες αυτές διαθέτουν τα απαραίτητα θεσμικά αντίβαρα που διαφυλάσσουν την ελευθερία της σκέψης, της έκφρασης και του λόγου.\nΣτα δικά μας τα πράγματα είναι ακόμη χειρότερα. Οι συλλήψεις δημοσιογράφων και οι μηνύσεις σκιτσογράφων δείχνουν έναν βαθύ αυταρχισμό από την πλευρά της κυβέρνησης. Και δεν πρόκειται για μεμονωμένα φαινόμενα. Η κυβέρνηση αυτή προσπάθησε εξαρχής να χειραγωγήσει την πληροφόρηση και τα ΜΜΕ. Το τηλεοπτικό τοπίο και τα αντιπαθητικά συγκροτήματα. Αρχίζοντας με την αδειοδότηση των καναλιών. Αφού εξοβέλισαν το ΕΣΡ από τη διαδικασία, και περιόρισαν αυθαίρετα τον αριθμό των αδειών, διεξήγαγαν μία διαδικασία που θύμιζε ολοκληρωτικά καθεστώτα και κλειστές κοινωνίες. Ο νόμος, τελικά, κρίθηκε αντισυνταγματικός και κατέρρευσε. Η νοοτροπία όμως χειραγώγησης της πληροφόρησης παρέμεινε. Ενδεικτική του πως αντιλαμβάνεται η κυβέρνηση την ελευθερία του λόγου και του τύπου και την ανοχή της στην κριτική. Στο ζήτημα της ελευθερίας του Τύπου, άλλωστε, η χώρα μας επί κυβέρνησης ΣΥΡΙΖΑΝΕΛ φιγουράρει στην 89η θέση της παγκόσμιας κατάταξης. Δίπλα σε χώρες όπως η Λιβερία, το Μπουτάν και η Ουγκάντα. Και πολύ μακριά από χώρες όπως η Ολλανδία η Ιρλανδία η η Πορτογαλία.\nΗ ανοιχτή κοινωνία, έγραφε ο Καρλ Πόπερ, προϋποθέτει πολίτες που αναπτύσσουν την κριτική σκέψη. Κι αυτό προϋποθέτει ελευθερία σκέψης, έκφρασης και λόγου. Χωρίς τον φόβο της τιμωρίας ή της εκδίκησης. Χωρίς άμεση ή έμμεση λογοκρισία. Ο ελεύθερος λόγος είναι το εργαλείο αποκάλυψης της αλήθειας. Όχι όμως γι αυτούς που υπόσχονται παραδείσους στη γη. Αυτοί συνήθως φέρνουν την κόλαση, όπως λέει ο Πόπερ. Και τότε προσπαθούν να μετατρέψουν τον λόγο από εργαλείο αναζήτησης της αλήθειας σε ασπίδα απόκρυψής της.\nΤο ίδιο έργο - ΑΝΤΙΛΟΓΟΣ στα "ΝΕΑ" 10/1/2017\nΤον Δεκέμβριο του 2014 η χώρα βρέθηκε μια ανάσα από την ολοκλήρωση της αξιολόγησης και την ένταξη στο καθεστώς ποσοτικής χαλάρωσης. Το ραντεβού της χώρας με την κανονικότητα θυσιάστηκε στο βωμό του ραντεβού της αριστεράς με την εξουσία. Δύο χρόνια μετά, φορτωμένη με ένα επιπλέον μνημόνιο και πολλά δισ. αχρείαστου επιπλέον χρέους, η χώρα βρίσκεται πάλι στο ίδιο σημείο. Να κλείσει την αξιολόγηση για να προλάβει να ενταχθεί στο πρόγραμμα ποσοτικής χαλάρωσης. Όλοι αναμέναμε ότι μετά από δύο χρόνια εξουσίας, και μια καταστροφική διαπραγμάτευση, ακόμη και αυτή η κυβέρνηση θα είχε αντιληφθεί τα στοιχειώδη. Ότι η μόνη ασφαλής έξοδος από τα μνημόνια είναι η ταχεία ολοκλήρωση του προγράμματος και η υλοποίηση των αναγκαίων διαρθρωτικών αλλαγών. Και ο μόνος ασφαλής δρόμος για να μην οδηγηθούμε ξανά σε χρεωκοπία είναι η ανασυγκρότηση του παραγωγικού ιστού της χώρας. Αυτές, όμως, είναι ξένες έννοιες για την νεοαριστερή, λαϊκιστική, και αντιμεταρρυθμιστική κυβέρνηση του ΣΥΡΙΖΑ. Ο ΣΥΡΙΖΑ προτιμά να ηγεμονεύει σε μία κοινωνία εξισωτικά ισοπεδωμένη.\nΗ ραγδαία δημοσκοπική κατάρρευση όξυνε επικίνδυνα τη ρητορική τους. Ο Πρωθυπουργός άρχισε να υποδύεται τον Βαρουφάκη και ζούμε μέρες του 2015. Λεονταρισμοί, λάθος ανάγνωση των διεθνών συσχετισμών, χάσιμο χρόνου. Προσωπικές επιθέσεις κατά των Γερμανών και του Σόιμπλε, που παραμένουν το ουσιαστικό κέντρο ισχύος και αποφάσεων στην Ευρώπη. Είτε μας αρέσει είτε όχι.\nΜαξιμαλιστικές επιδιώξεις, όπως να πετάξουμε έξω από τη συμφωνία το ΔΝΤ. Και κίβδηλες απειλές. Με εκλογές ή παράταση της διαπραγμάτευσης μέχρι το καλοκαίρι. Με άλλα λόγια, η κυβέρνηση απειλεί τους δανειστές ότι θα αυτοκτονήσει πολιτικά δια των εκλογών. Ή θα προκαλέσει οικονομική ασφυξία στη χώρα, και θα φέρει το 4ο μνημόνιο.\nΤο αποτέλεσμα είναι, αντί η κυβέρνηση να επιφέρει ρήγμα στο μέτωπο των δανειστών όπως κομπάζει, να τους έχει εξωθήσει όλους σε γραμμή ΔΝΤ. Η κατάσταση να οξύνεται, και οι δανειστές να ανεβάζουν συνέχεια τον λογαριασμό ζητώντας επιπλέον μέτρα.\nΕίναι προφανές ότι ένα κόμμα διαμαρτυρίας δεν μπορεί να συμβιβαστεί με την έννοια της ανάληψης ευθύνης και να πολιτευτεί χωρίς την κατασκευή εχθρών. Η δομική αντιπαλότητα στα Μνημόνια και οι ψεύτικες υποσχέσεις εκτίναξαν, άλλωστε, το ΣΥΡΙΖΑ από κόμμα διαμαρτυρίας του 3% σε κόμμα εξουσίας. Η διακυβέρνηση έδειξε την παροιμιώδη ανεπάρκειά τους. Και μαζί με την υλοποίηση του Μνημονίου τους οδηγεί με ταχύτητα φωτός πίσω στο 3%. Γιατί τους αποστερεί τη μόνη νομιμοποιητική βάση της πολιτικής τους ύπαρξης. Εξου και η διγλωσσία και το αφήγημα της κυβέρνησης που διαπραγματεύεται και αντιστέκεται. Τώρα, αν αυτό θα οδηγήσει σε σύγκρουση και εκλογές η κωλοτούμπα μεταφρασμένη σε ηρωική διαπραγμάτευση δύσκολο να προβλέψει κανείς. Γιατί εκεί που σταματάει η λογική αρχίζει ο ΣΥΡΙΖΑ.\nΤα στοιχεία - ΑΝΤΙΛΟΓΟΣ στα "ΝΕΑ" 6/1/2017\nΤο 2016 χαρακτηρίστηκε από την περιοδικότητα και τη μαζικότητα των τρομοκρατικών χτυπημάτων. Από το Ορλάντο, στη Νίκαια, στο Παρίσι, στο Βερολίνο. Αλλά και το 2017 η Κωνσταντινούπολη ήρθε να προστεθεί στη λίστα των πόλεων που έχουν πληρώσει βαρύ φόρο αίματος στην τρομοκρατία. Οι τρομοκρατικές επιθέσεις, ο συριακός εμφύλιος, το Προσφυγικό-Μεταναστευτικό, το Brexit, η εκλογή Τραμπ, και το καθεστώς Πούτιν συνθέτουν ένα πλανητικό σκηνικό που δημιουργεί ανασφάλεια στους πολίτες και ανησυχία για το μέλλον. Μία πρώτη ανάγνωση δείχνει ότι ο πλανήτης βρίσκεται σε σημείο ανάφλεξης, αύξησης της βίας και συνολικής οπισθοδρόμησης. Σε συνδυασμό με τις οικονομικές ανισότητες και την άνοδο των άκρων κάποιοι θεωρούν ότι έχουμε εισέλθει σε μια σκοτεινή ιστορική περίοδο.\nΟ Στήβεν Πίνκερ, καθηγητής Ψυχολογίας στο Χάρβαρντ ισχυρίζεται ότι συμβαίνει το ακριβώς αντίθετο. Ο κόσμος συνεχίζει να προοδεύει σε κάθε τομέα. Η φτώχεια, η βρεφική θνησιμότητα, ο αναλφαβητισμός και οι ανισότητες βρίσκονται σε ιστορικά χαμηλά επίπεδα. Από την άλλη πλευρά, η βασική εκπαίδευση, η δημοκρατία, οι εμβολιασμοί είναι σε ιστορικά υψηλά επίπεδα. Ο Πίνκερ παρακολουθεί και καταγράφει τα στατιστικά στοιχεία κάθε μορφής βίας. Στο βιβλίο του «Οι Καλύτεροι Άγγελοι της Φύσης μας» τεκμηριώνει μια σταθερή αποκλιμάκωση της βίας τα τελευταία χρόνια. Και τη χαρακτηρίζει ως την πιο σημαντική εξέλιξη στην ιστορία της ανθρωπότητας. Η εικόνα που αποτυπώνουν τα στοιχεία είναι εντελώς διαφορετική από αυτήν που σχηματίζει ένας πολίτης παρακολουθώντας τα δελτία των ειδήσεων, τις επικεφαλίδες των εφημερίδων, ή τα μέσα κοινωνικής δικτύωσης.\nΣτην Αμερική, τα αυξανόμενα κρούσματα βίας, και οι κατηγορίες για αναζωπύρωση της φυλετικής βίας δημιούργησαν μια αίσθηση έκρηξης της εγκληματικότητας. Στην πραγματικότητα τα στοιχεία δείχνουν ότι η εγκληματικότητα έχει μειωθεί στο μισό σε σχέση με τα επίπεδα των δεκαετιών του ‘60, του ‘70, και του ‘80.\nΣτην Ευρώπη, σύμφωνα με τνη τράπεζα στοιχείων για τη παγκόσμια τρομοκρατία (Global Terrorism Database), ο αριθμός των θανάτων από τρομοκρατικές επιθέσεις ήταν πολύ υψηλότερος τα χρόνια από το 1970 μέχρι το 1990 απ’ ότι ήταν το 2015.\nΟ αριθμός των θυμάτων πολέμου μπορεί να έχει αυξηθεί λόγω του συριακού εμφυλίου αλλά παραμένει αισθητά μικρότερος από τα μεταπολεμικά χρόνια. Μικρότερος από τα χρόνια των πολέμων της Κορέας, του Βιετνάμ, αλλά και του Ιράκ.\nΔεν είμαστε ενώπιον Αρμαγεδδώνα λοιπόν. Απλώς, τα φρικτά νέα κάνουν ειδήσεις, και ο πολλαπλασιασμός των μέσων και της έντασης μετάδοσης των ειδήσεων σχηματίζουν μια εικόνα πολύ πιο ζοφερή από την πραγματικότητα. Που διογκώνεται στο συλλογικό φαντασιακό λόγω της θρησκευτικής βίας και της τρομοκρατίας που απειλεί το κοινωνικό συμβόλαιο των κρατών της Βεστφαλιανής τάξης. Τα στοιχεία, όμως, αποτυπώνουν μια πιο αισιόδοξη εικόνα.\nΑστάθεια - ΑΝΤΙΛΟΓΟΣ στα "ΝΕΑ" 3/1/2017\nΟ κατακλυσμός των ζοφερών ειδήσεων προϊδεάζει για επικείμενο Αρμαγεδδώνα. Η ψυχρή αποτύπωση των στατιστικών στοιχείων, όμως, δείχνει ότι κάθε μορφής βία στον πλανήτη παρουσιάζει πτωτική τάση. Από την διακρατική ως την ενδοοικογενειακή βία. Αυτό, όμως, που γεννάει φόβο και αβεβαιότητα, πέρα από τον βομβαρδισμό των αρνητικών ειδήσεων, είναι η αστάθεια της μεταβατικής περιόδου. Και σε πλανητικό επίπεδο βρισκόμαστε σε μία μεταβατική περίοδο.\nΑπό το τέλος του Ψυχρού Πολέμου και μετά, το διεθνές σύστημα δεν έχει ισορροπήσει. Η μονοκρατορική παρένθεση της Αμερικής μετά την κατάρρευση του διπολισμού ήταν βραχύβια. Το ίδιο και η ψευδαίσθηση της δημιουργίας μιας παγκόσμιας κοινωνίας. Η ευφορία, δηλαδή, ότι ο νικηφόρος φιλελευθερισμός, με τη βοήθεια των τεχνολογικών εξελίξεων, θα μετέτρεπε τον πλανήτη σε μια τεράστια αγορά κι ένα τεράστιο κράτος. Με την αρχή της ισότητας να μεταφράζεται σε ευημερία για όλους. Αντίθετα, η παγκοσμιοποίηση χαρακτηρίστηκε από ανισότητες και ανισομέρειες. Παραδοσιακές μεγάλες δυνάμεις, όπως η Ρωσία και η Κίνα, χρησιμοποίησαν την οικονομική ανάπτυξη για να εδραιώσουν ολιγαρχικά πολιτικά καθεστώτα. Και ανέκαμψαν στη διεθνή αρένα χρησιμοποιώντας την απειλή ή τη χρήση βίας για να προωθήσουν τα συμφέροντά τους. Από την άλλη πλευρά, η Αμερική συνεχίζει να αισθάνεται τα απόνερα του κραχ του 2008 σε πολιτικό και οικονομικό επίπεδο. Η προεδρία του Τραμπ θα δοκιμάσει τις ισορροπίες του αμερικανικού πολιτικού συστήματος, αλλά και του διεθνούς. Γιατί οι απόψεις του για τους θεσμούς, τους κανόνες και τις συμβάσεις που διέπουν τις διεθνείς σχέσεις είναι τουλάχιστον εικονοκλαστικές. Η αντιμετώπιση της Ρωσίας και της Κίνας, πριν ακόμη εγκατασταθεί στον Λευκό Οίκο, είναι μη συμβατή με την παραδοσιακή αμερικανική πολιτική. Και οι δηλώσεις του δείχνουν ότι η Αμερική θα επανεξετάσει τον ρόλο του υπερπόντιου εξισορροπητή στην Ευρώπη και τη Μέση Ανατολή.\nΔιαμορφώνεται, έτσι, ένα σύστημα ισορροπίας των μεγάλων δυνάμεων όπου η Ρωσία και η Κίνα δεν είναι ικανές να ηγεμονεύσουν πλανητικά και η Αμερική εμφανίζεται απρόθυμη να το κάνει. Τουλάχιστον στο βαθμό και με την ένταση του παρελθόντος.\nΑυτή η συστημική αστάθεια τροφοδοτεί και τροφοδοτείται από τις εξελίξεις σε περιφερειακό επίπεδο. Σήμερα, περισσότερο από κάθε άλλη περίοδο, δεν υπάρχει πολιτική σε περιφερειακό επίπεδο χωρίς πλανητικές επιπτώσεις. Με χαρακτηριστικότερο παράδειγμα τη Μέση Ανατολή. Ενδογενή αίτια και εξωτερικοί παράγοντες μετέτρεψαν την Αραβική Άνοιξη σε εκκολαπτήριο αστάθειας και βίας. Και το Προσφυγικό-Μεταναστευτικό, αλλά και τα ασύμμετρα χτυπήματα στην καρδιά των δυτικών πόλεων κλιμακώνουν μια διαλεκτική αντιπαράθεσης χωρίς ορατό τέλος.\nΣε αυτές τις μεταβατικές και δυσχερείς συνθήκες της σημερινής πλανητικής συγκυρίας, η παρακμιακή μας πορεία, η ανυπαρξία μακρόπνοης εθνικής πολιτικής, και ο επαρχιωτισμός της κυβερνώσας ομάδας αυξάνουν την αβεβαιότητα και τον φόβο.\nΣκοτάδι βαθύ - ΑΝΤΙΛΟΓΟΣ στα "ΝΕΑ" 30/12/2016\nΚλείνει άλλος ένας χρόνος, ο έβδομος κατά σειρά, βαθιάς κρίσης και ύφεσης. Η οικονομική κρίση έχει μεταβληθεί σε κρίση νομιμοποίησης εσωτερικά και κρίση ισχύος εξωτερικά.\nΆλλο ένα ρουσφέτι - ΑΝΤΙΛΟΓΟΣ στα "ΝΕΑ" 27/12/2016


FRAN ZENN & JOKER PICKS: 15/11/2009 - 22/11/2009\nΚαλημέρα. H κάβα βρίσκεται στα 413,55 ευρώ και τα σημερινά πονταρίσματα δεν μπορούν να ξεπεράσουν τα 41,35 ευρώ.\n14.00 Oberhausen-FSV Frankfurt\nΠιθανό κέρδος:4,37 ευρώ\n14.45 Liverpool-Manchester City\nΠιθανό κέρδος:3,41 ευρώ\nΠιθανό κέρδος:5,45 ευρώ\nΑναρτήθηκε από FRAN ZENN στις 12:20 μ.μ. Δεν υπάρχουν σχόλια:\nΚαλησπέρα. H κάβα βρίσκεται στα 447,75 ευρώ και τα σημερινά πονταρίσματα δεν μπορούν να ξεπεράσουν τα 44,75 ευρώ.\n14.30 Montana-Pirin Blagoegrand\nΠιθανό κέρδος:4,05 EUR\n18.45 Korona-Zaglebie Lublin\nΠιθανό κέρδος:2,23 EUR\n19.00 Fortuna Dusseldorf-Cottbus\nΠιθανό κέρδος:4,73 EUR\nTo πολωνέζικο δεν θα έπρεπε να το ποντάρω κανονικά αφού η απόδοση είναι πάνω από 15 αλλά κάνω μία εξαίρεση μόνο για σήμερα επειδή δεν είχαμε πολλά παιχνίδια τις προηγούμενες ημέρες. Ελπίζω να μην το μετανοιώσω\n21.00 Legia Warsaw-Polonia Warsaw\nΠιθανό κέρδος:4.25 ευρώ\nΚαλημέρα .2/2 χθες η κάβα ανέβηκε στα 447,75 ευρώ και τα αυριανά πονταρίσματα (σήμερα δεν υπάρχουν προτεινόμενα παιχνίδια) δεν μπορούν να ξεπεράσουν τα 44,75 ευρώ. Στις 25 Νοεμβρίου κλείνω ένα μήνα από την αρχή του συστήματος και είμαι περίεργος αν θα κλείσω με συν. Αυτή την στιγμή έχω κέρδος 47,75 ευρώ δηλαδή 12% περίπου της κάβας μου και έχω περιθώριο ακόμα και αν χάσω ένα ποντάρισμα να είμαι με κέρδος. Το σημαντικότερο στοιχείο όμως για την ώρα είναι οτι από την μέρα που σταμάτησα τα lays 1-1 (29-10-2009) παίζοντας κυρίως τα 2-1 του σάιτ έχω μία αύξηση της κάβας κατά 119,54 ευρώ ήτοι 30% περίπου της κάβας μου. Σύμπτωση ή όχι θα δείξει....\nΕπ ευκαιρία του σημερινού ρεπό θα ήθελα να σας προτείνω να επισκεφτείτε ένα σάιτ που γνώρισα μόλις πρόσφατα . Το σάιτ αυτό είναι το http://www.travelstories.gr/ στο οποίο μπορείτε να βρείτε πληροφορίες για ταξίδια στην Ελλάδα καιτο εξωτερικό καθώς και να γραφτείτε στο φόρουμ του και να ανταλλάξετε απόψεις με άλλους χρήστες. Εγώ έχω ήδη γραφτεί μάλιστα με το ιδιο nick.\nΕπίσης θα ήθελα να σας προτείνω ξανά να επισκεφτείτε τα πολύ καλά blogs των φίλων Ζόριαν και Superduper τα οποία είναι τα beatthebooks.pblogs.gr/ και superduper-tennis.blogspot.com/.\nΚαι οι δύο φίλοι είναι μεγάλοι γνώστες του τέννις με πολύ καλά αποτελέσματα στον στοιχηματικό τομέα και με μεγάλη επισκεψιμότητα για αυτό τον λόγο παγκοσμίως. Αυτό φυσικά έχει προκαλέσει φθόνο από κάποια σάιτ ειδικά για τον Χρήστο (Σμυρνιώτη -Superduper) -έχω αναφερθεί πρόσφατα σε σχετικά συμβάντα- αλλά η σεμνότητα που έχει και η αφοσίωση του στο αντικείμενο με το οποίο ασχολείται , τον έχει βοηθήσει όχι μόνο να μην τον επηρεάσουν στη δουλειά του αλλά και να αφήνει αυτούς που τον φθονούν να εκτίθονται μόνοι τους. Το κυριότερο γνώρισμα και των δύο είναι η αιτιολόγηση των επιλογών τους είτε με αγωνιστικά είτε με στατιστικά κριτήρια και όχι η απλή παράθεση επιλογών -τύπου όποιον πάρει ο χάρος , αποδόσεων 1,10 και κάτω. Επιλογές οι οποίες δεν απευθύνονται σε παίκτες μόνο της Betfair (trading) αλλά όλων των εταιρειών στο internet. Άλλωστε δεν είναι τυχαίο που και τους δύο τους έχουν εμπιστευτεί άλλα sites να δανείζουν συχνά πυκνά τις επιλογές τους . Links για τα μπλογκ τους μπορείτε να βρείτε στα friendly sites.\nΑναρτήθηκε από FRAN ZENN στις 3:25 μ.μ. Δεν υπάρχουν σχόλια:\nΟρίστηκαν οι όμιλοι για τον τελικό του ATP World Tour που πρόκειται να γίνει την επόμενη εβδομάδα στο Λονδίνο. Αυτοί είναι:\nΣτο πρώτο γκρουπ ο Murray έχει καλύτερο H2H με όλους τους αντιπάλους του και ακολουθεί ο Federer ο οποίος όμως μάλλον δεν βρίσκεται σε καλή κατάσταση. Στο δεύτερο γκρουπ ο Djokovic βρίσκεται σε δαιμονιώδη φόρμα ενώ ο Nadal θα προσπαθήσει να ανακτήσει το νο1 από τον Federer αλλά έχει χάσει πρόσφατα από όλους τους αντιπάλους του. Σε καλή κατάσταση δείχνει να βρίσκεται ο Davydenko ενώ την παρθενική του εμφάνιση θα κάνει ο Soderling ο οποίος εκμεταλλεύτηκε την απουσία του Roddick που πολλοί υποψιαστήκαμε.\nΑναρτήθηκε από FRAN ZENN στις 12:24 μ.μ. Δεν υπάρχουν σχόλια:\nΚαλημέρα .Χαμένο το ποντάρισμα της Δευτέρας συνεπώς δεν δοκίμασα κάτι άλλο μετά. Η κάβα έπεσε στα 439,19 ευρώ και τα σημερινά πονταρίσματα δεν μπορούν να ξεπεράσουν τα 43,91 ευρώ.\nΠιθανό κέρδος:4,17 EUR\nΠιθανό κέρδος:4,39 EUR\nΑναρτήθηκε από FRAN ZENN στις 5:50 μ.μ. Δεν υπάρχουν σχόλια:\nΑναρτήθηκε από JOKER στις 10:08 π.μ. 1 σχόλιο:\nΚαλημέρα και καλή εβδομάδα.4/4 χθες και κέρδη 17,74 ευρώ. Η κάβα έχει φτάσει στα 456,03 ευρώ και τα σημερινά πονταρίσματα δεν μπορούν να ξεπεράσουν τα 45,60 ευρώ. Βάσει στατιστικής σήμερα ή αύριο θα έχω πάλι απώλεια πονταρίσματος.\nΡίσκο σήμερα ελλείψει παιχνιδιών\nΑν περάσει το πρώτο θα υπάρξει και άλλο. Διαφορετικά όχι\nΑναρτήθηκε από FRAN ZENN στις 4:56 μ.μ. Δεν υπάρχουν σχόλια:\nΚαλημέρα.4/4 χθες και η κάβα ανέβηκε στα 438,29 ευρώ. Μέγιστο ποντάρισμα τα 43,82 ευρώ.\nΠιθανό κέρδος:4,74 ευρώ\nΚυριακή πάλι σήμερα συνεπώς αναμένεται δύσκολη μέρα.\nΠιθανό κέρδος:4,38 ευρώ\n20.00 Cartagena-Gimnastic de Tarragona\nΠιθανό κέρδος:4,62 ευρώ


Η καρδιά ομορφαίνει όταν αγαπάει... - GinTonic.gr\nΗ καρδιά ομορφαίνει όταν αγαπάει…\nΗ καρδιά ομορφαίνει όταν αγαπάει\nΜια φορά κι ένα καιρό, ένας νεαρός είχε σταθεί στη μέση της πόλης και φώναζε ότι είχε την ομορφότερη καρδιά σʼ όλη την περιοχή.\nΜεγάλο πλήθος μαζεύτηκε, κι όλοι θαύμαζαν την καρδιά του, που ήταν τέλεια. Δεν υπήρχε ούτε σημάδι, ούτε το παραμικρό ψεγάδι πάνω της. Κι όλοι τότε συμφώνησαν ότι αυτή ήταν η πιό όμορφη καρδιά που είχαν δει ποτέ τους. Ο νεαρός μας ήταν πολύ περήφανος και κορδωνόταν, φωνάζοντας για την ωραία του καρδιά. Ξάφνου ένας γέρος στάθηκε μπροστά στον κόσμο κι είπε, “Όμως η καρδιά σου δεν πλησιάζει την ομορφιά της δικής μου καρδιάς.”\nΟ κόσμος, αλλά και το παλικάρι, κοίταξαν την καρδιά του γέροντα. Χτυπούσε δυνατά, όμως ήταν γεμάτη ουλές. Υπήρχαν σημεία όπου φαινόταν ότι είχαν κοπεί κομμάτια και στη θέση τους είχαν τοποθετηθεί άλλα, που όμως δεν ταίριαζαν καλά με αποτέλεσμα να υπάρχουν πολλές δαντελωτές άκρες. Κι αλλού υπήρχαν σημεία με βαθιά χάσματα, απʼ όπου έλειπαν και ολόκληρα κομμάτια. Οι άνθρωποι κοίταζαν ο ένας τον άλλο -πώς είναι δυνατόν να ισχυρίζεται αυτός ότι η καρδιά του είναι ωραιότερη, σκέφτονταν;\n-”Πλάκα μας κάνεις;”, είπε. “Για κάνε σύγκριση ανάμεσα στη δικιά σου και στη δικιά μου καρδιά. Η δικιά μου είναι τέλεια, ενώ η δικιά σου είναι ένα μάτσο ουλές και δάκρυα.”\n-”Μάλιστα”, είπε ο γέροντας, “η δική σου δείχνει τέλεια, όμως δεν θʼ άλλαζα ποτέ μου τη δική μου καρδιά με τη δική σου. Κοίταξε, κάθε ουλή αντιπροσωπεύει κάποιον που του έδωσα την αγάπη μου -κόβω ένα κομμάτι της καρδιάς μου και του το δίνω, και συχνά μου δίνει ένα κομμάτι της δικής του καρδιάς για να πάει στη θέση του άδειου μέρους της καρδιάς μου, αλλά επειδή τα κομμάτια δεν είναι ακριβώς ίδια, έχω μερικές αγκαθωτές άκρες, που όμως τις λατρεύω, γιατί μου θυμίζουν την αγάπη που μοιραστήκαμε.”\n“Μερικές άλλες φορές έχω δώσει κομμάτια της καρδιάς μου, και ο άλλος δεν μου έδωσε πίσω ένα κομμάτι της δικής του καρδιάς. Αυτά είναι τα άδεια χάσματα -ξέρεις, το να προσφέρεις την αγάπη σου έχει και κάποιο ρίσκο. Παρʼ όλο που αυτά τα χάσματα πονούν, παραμένουν ανοιχτά και μου θυμίζουν την αγάπη που έχω και γι’ αυτούς τους ανθρώπους, κι ελπίζω πως κάποια μέρα θα γυρίσουν κοντά μου και θα γεμίσουν τους χώρους που τους έχω άδειους να περιμένουν. Βλέπεις λοιπόν τι θα πει πραγματική ομορφιά;”\nΚαι το παλικάρι κοίταξε την καρδιά του, που δεν ήταν πια τέλεια, ήταν όμως ομορφότερη από οποιαδήποτε άλλη, αφού η αγάπη από την καρδιά του γέροντα ξεχείλιζε τώρα και στη δική του καρδιά.\nΈνα στα γρήγορα με το ΛεΠα στο Netwix.gr\nLove, Κηποτεχνικές δημιουργίες, Σπίτι και κήπος\nΣε κρίνουν για μια λέξη, για μια επιλογή, για ένα χρώμα μαλλιών, για ένα τατουάζ…


ο φακός : Σακοράφα: Αυτή η κυβέρνηση έχει μετατρέπει στην τέταρτη, από το 2010, μνημονιακή κυβέρνηση\nΣακοράφα: Αυτή η κυβέρνηση έχει μετατρέπει στην τέταρτη, από το 2010, μνημονιακή κυβέρνηση\n«Δεν παραδέχομαι την ήττα» τονίζει σε δημόσια δήλωσή της η ευρωβουλευτής του ΣΥΡΙΖΑ, Σοφία Σακοράφα. Σημειώνει ότι «η συμφωνία που ψηφίστηκε χθες, αποτελεί όχι μόνο τακτική αλλά και στρατηγική ήττα της πρώτης κυβέρνησης με κορμό την Αριστερά» καθώς τη μετατρέπει σε μνημονιακή κυβέρνηση κάτι που αποτελεί «βαριά ιστορική στρέβλωση και ιδεολογική ανωμαλία».\nΣτη συνέχεια καλεί τον πρωθυπουργό να σώσει, από σήμερα κιόλας τα «κρυμμένα τιμαλφή» μας. «Αύριο θα είναι αργά!» καταλήγει.\nΑναρτήθηκε από kanenasdp στις 12:08 π.μ.\nEMILY PAGONAS 17 Ιουλίου 2015 - 12:31 π.μ.


Ζήτω, επέστρεψε η Ολγα Τρέμη | Η Εφημερίδα των Συντακτών\nPRESS CAFE: ΤΑ ΠΑΝΤΑ ΟΛΑ\n★ Aπόψε, στις 10 το βράδυ, κάνει πρεμιέρα στην ΕΡΤ1 η εκπομπή «10» που θα παρουσιάζουν η Ολγα Τρέμη από τη χειρότερη περίοδο του Mega, ο Ηλίας Κανέλλης, που έγραφε συνεχώς εναντίον της ΕΡΤ αλλά τώρα θα πληρώνεται από την ΕΡΤ, και ο Αντώνης Δελλατόλας, ο εκδότης του «Ποντικιού».\n★ Ποιον έχει πρώτο καλεσμένο της, λοιπόν, η εκπομπή; Τον Γιάννη Στουρνάρα. Ούτε για το ξεκάρφωμα δεν ενδιαφέρονται...\n★ Η εκπομπή της Ολγας Τρέμη, που έχει συνδέσει το όνομά της με το Mega που το ήθελαν όλες οι κοινωνικές ομάδες, θα μεταδίδεται από Δευτέρα έως Πέμπτη, αμέσως μετά το κεντρικό δελτίο. Διάρκεια, 80 λεπτά.\n★ Το κόστος του «10», που θα είναι μικτή παραγωγή, ζαλίζει. Η εταιρεία παραγωγής που την κάνει θα πάρει 97.128 ευρώ για τις πρώτες 19, φετινές, εκπομπές (του 2019) και άλλες 617.000 ευρώ για 176 εκπομπές του 2020. Θα κοστίσει όμως κι άλλα 96.600 ευρώ στην ΕΡΤ, ως κόστος εσωτερικής παραγωγής (500 ευρώ ανά επεισόδιο).\n★ Σύνολο περισσότερο από 800 χιλιάδες ευρώ. Σκεφτείτε ότι για τα σκηνικά της εκπομπής, σύμφωνα τουλάχιστον με όσα διαβάζουμε στη «Διαύγεια», ξόδεψαν περισσότερο από 32 χιλιάδες ευρώ.\n★ Το αποψινό επεισόδιο, λόγου χάριν, έχει επίσημο κόστος περισσότερο από 5 χιλιάδες ευρώ. Πέραν των πολιτικών απόψεων που θα ακουστούν, δείτε το (αν το δείτε) για να διαπιστώσετε κι εσείς αν αξίζει τα χρήματά του. (Μην το δείτε, θα σας τα πούμε εμείς αύριο.)\n★ Υπάρχει και κάτι όμως πολύ ενδιαφέρον: για το 2020 έχουν προγραμματίσει 176 εκπομπές. Με τέσσερις την εβδομάδα που θα μεταδίδουν, σημαίνει πως προγραμματίζουν 44 εβδομάδες εκπομπών, δηλαδή και για την επόμενη τηλεοπτική σεζόν, Σεπτέμβριος 2020-Μάιος 2021. Παγκόσμια πρωτοτυπία: πριν ακόμα ξεκινήσει μια εκπομπή, πριν δούμε καλά καλά τι νούμερα θα πιάσει, πήρε έγκριση και για την επόμενη σεζόν. Και αν, παρ’ ελπίδα, πάει άπατη και δεν τη βλέπει κανείς; Θα πρέπει εμείς να πληρώνουμε την Τρέμη, τον Κανέλλη και τον Δελλατόλα;\n★ Νέα Δημοκρατία δεν θέλατε; Ορίστε, λοιπόν. Ευχαριστηθείτε τώρα μια ξαναζεσταμένη Ολγα Τρέμη.\n★ Κανένα από τα κανάλια χθες δεν ενδιαφέρθηκε να μεταδώσει live την πορεία του Πολυτεχνείου. Μόνο το One Channel που ακόμα δεν βγαίνει στους δέκτες μας κανονικά, αλλά μόνο στο internet και στις συνδρομητικές πλατφόρμες. Το One Channel, με τον Σταμάτη Μαλέλη επικεφαλής, επέδειξε γρήγορα δημοσιογραφικά αντανακλαστικά και, επιτέλους, δείχνει να φέρνει ξανά την ενημέρωση στην τηλεόραση. Αλλαξε το πρόγραμμά του και από τις 2 το μεσημέρι είχε συνεχή ροή ειδήσεων από την πορεία.\n★ To καλύτερο για τη χθεσινή μέρα το έγραψε στο Twiter ο τραγουδοποιός Σπύρος Γραμμένος: «Αυτή η κυβέρνηση έχει τέτοιο θέμα με τη 17 Νοεμβρίου, λες και ήταν δικιά της η χούντα».\n★ «Ξέχασε» η ΕΡΤ να μεταδώσει αυτό το Σαββατοκύριακο τις επίκαιρες «Μαρτυρίες» του Νίκου Καβουκίδη. Δεν μας δημιουργεί την παραμικρή έκπληξη.\n★ Το ΒΗΜΑ, το διαδικτυακό, είχε άρθρο χθες -υπογραφή ΒΗΜΑteam- εξηγώντας μας πως ο Κυριάκος Μητσοτάκης δεν είναι γρουσούζης! «Ο Τσιτσιπάς, o “γρουσούζης” Μητσοτάκης και τα troll που έχασαν τα επιχειρήματά τους», ο τίτλος του. «Ο Στέφανος Τσιτσιπάς κέρδισε τον Φέντερερ αλλά και όλους εκείνους που δεν έχουν πολιτικά επιχειρήματα και απλά επιτίθενται στον Κυριάκο Μητσοτάκη ο οποίος είδε τον νικηφόρο αγώνα». Και σημειώνει: «Ομως, να που ο διάβολος έσπασε το ποδάρι του. Ο Τσιτσιπάς κέρδισε γιατί είναι αστέρι. Θα μπορούσε να χάσει γιατί έπαιζε με μεγάλο αντίπαλο. Κέρδισε όμως και βούλωσε και τα στόματα όσων μιλούν για… κληρονομική γκαντεμιά από πατέρα σε γιο». Είναι σοβαροί εκεί στο ΒΗΜΑ;


Αγώνας μπάσκετ μεταξύ Αστυνομικών και ομάδας Κ.Ε.Θ.Ε.Α. - MEDLABNEWS.GR / IATRIKA NEA\nHome > ΚΕΘΕΑ > Αγώνας μπάσκετ μεταξύ Αστυνομικών και ομάδας Κ.Ε.Θ.Ε.Α.\nΑγώνας μπάσκετ μεταξύ Αστυνομικών και ομάδας Κ.Ε.Θ.Ε.Α.\nΕΙΔΗΣΕΙΣ ΚΕΘΕΑ Παρασκευή, Ιουνίου 23, 2017\nΑγώνα μπάσκετ μεταξύ Αστυνομικών και της ομάδας του Κ.Ε.Θ.Ε.Α. - ΙΘΑΚΗΣ (πρώην χρήστες) διοργανώνουν ο Δήμος Θεσσαλονίκης διά μέσου του Τμήματος Εκδηλώσεων και Προγραμμάτων Αθλητισμού, σε συνεργασία με την Αθλητική Ένωση Αστυνομικών (παράρτημα Βορείου Ελλάδος).\nΟ αγώνας θα διεξαχθεί σήμερα, Παρασκευή στις 23 Ιουνίου, στις 10:30 στο πλακόστρωτο της πλατείας Αριστοτέλους, πίσω από το άγαλμα του Ελ. Βενιζέλου.\nItem Reviewed: Αγώνας μπάσκετ μεταξύ Αστυνομικών και ομάδας Κ.Ε.Θ.Ε.Α. Rating: 5 Reviewed By: Alex Yiatzides


Ο Μένανδρος ήταν Αθηναίος κωμικός ποιητής, ο σημαντικότερος της νέας αττικής κωμωδίας και ο θεμελιωτής της. Γεννήθηκε στην κηφισιά το 342/41 και οι γονείς του Διοπείθης και Ηγησιστράτη φρόντισαν για τη μόρφωση και τη σωστή ανατροφή του. Ο Μένανδρος από μικρός έδειξε το ταλέντο του στη δραματουργία και αρχαίες πηγές αναφέρουν ότι σε αυτό έπαιξε ρόλο και ο θείος του Άλεξις, που ήταν ένας από τους σημαντικούς ποιητές της μέσης κωμωδίας που επηρέασε σε μεγάλο βαθμό τον νεαρό Μένανδρο.\nΩς έφηβος ο Μένανδρος μαθήτευσε στην περιπατητική σχολή του Αριστοτέλη που στην εποχή του είχε διευθυντή τον Θεόφραστο και είχε την τύχη να γνωριστεί στην στρατιωτική του θητεία με τον μετέπειτα μεγάλο φιλόσοφο Επίκουρο και να συνδεθούν με μια βαθιά φιλία. Είναι σίγουρο ότι πολλά χρωστάνε τα έργα του στις φιλοσοφικές πανανθρώπινες ιδέες του φίλου του. Πολύ νέος ο Μένανδρος στα 21 του, δίδαξε την πρώτη του κωμωδία με τον τίτλο Οργή και πέντε χρόνια αργότερα κέρδισε τη πρώτη του νίκη με το έργο του Δύσκολος. Παρόλο που ο Μένανδρος έγραψε πάνω από 100 κωμωδίες κέρδισε μόνο 8 πρώτες νίκες. Η μεγάλη δόξα και η αναγνώριση ήρθαν από τους μεταγενέστερους μετά από τον θάνατο του το 292/1.\nΘαυμαστές του Μένανδρου υπήρξαν ο Δημήτριος Φαληρέας αλλά και ο Πτολεμαίος ο Α' ο Σωτήρ. Ο τελευταίος επανειλημμένα τον είχε προσκαλέσει στην Αλεξάνδρεια, αλλά ο Μένανδρος προτιμούσε να ζει στην Αθήνα παρά με πλούτη και τιμές εξαρτημένος από μια βασιλική αυλή. Το έργο του Μένανδρου ασχολείται με τον καθημερινό άνθρωπο και οι προοδευτικές του αντιλήψεις φαίνονται καθώς υπερασπίζεται την γυναίκα, τα δικαιώματα των παιδιών, μαστιγώνει τις κακές πλευρές και συνήθειες των ανθρώπων και δείχνει συμπάθεια πρός τους δούλους. Τα έργα του επηρέασαν σε μεγάλο βαθμό το Ρωμαικό δράμα αλλά και το ευρωπαικό θέατρο μετά την αναγέννηση. Έργα του διασκεύασαν και αντέγραψαν οι ρωμαίοι ποιητές Τερέντιος και Πλάυτος, που ο καίσαρας τον αποκαλούσε μικρό Μένανδρο και ήταν οι πιο σημαντικές πηγές για το έργο του που εθεωρείτο χαμένο. Μόνο τον 20ο αιώνα η αρχαιολογική σκαπάνη έφερε στο φώς σημαντικά ευρύματα και πάπυρους με έργα του Μένανδρου. Έτσι ένα του έργο σώζεται ολόκληρο, ο Δύσκολος, ενώ σχεδόν ολόκληρα σώζονται οι Επιτρέποντες, η Σαμία και η Περικειρομένη που αρκούν όμως για να καταδείξουν την μεγάλη τέχνη του Μένανδρου.


Φαρμακευτικά και άλλα.: Συνάντηση Λουράντου - Κοστέλο για ιδιοκτησιακό φαρμακείων, ΜΗΣΥΦΑ\nΣυνάντηση Λουράντου - Κοστέλο για ιδιοκτησιακό φαρμακείων, ΜΗΣΥΦΑ\nΠιο φθηνά είναι από σήμερα τα φάρμακα λόγω της μικρής μείωσης του συντελεστή ΦΠΑ. Χθες το απόγευμα, δημοσιεύθηκε το «διορθωτικό δελτίο τιμών φαρμάκων ανθρώπινης χρήσης», το οποίο περιλαμβάνει τη μείωση του ΦΠΑ από 6,5% στο 6% στις λιανικές τιμές φαρμάκων. Οι μειώσεις κυμαίνονται από 1 λεπτό έως και πάνω από 100 ευρώ (στα πολύ ακριβά φάρμακα) και αφορούν 10.245 κωδικούς φαρμάκων που έχουν λάβει άδεια κυκλοφορίας στη χώρα μας.\nΕν τω μεταξύ, διορία έως την Παρασκευή για να καταθέσουν και τις δικές τους προτάσεις, σε σχέση με το ιδιοκτησιακό καθεστώς των φαρμακείων και τα σημεία πώλησης των μη συνταγογραφούμενων φαρμάκων, έλαβαν οι φαρμακοποιοί από την τρόικα.\nΧθες, εκπρόσωποι του Πανελλήνιου Φαρμακευτικού Συλλόγου, με επικεφαλής τον πρόεδρό του Κωνσταντίνο Λουράντο, μετέβησαν στις Βρυξέλλες, όπου συναντήθηκαν με τον εκπρόσωπο της Κομισιόν στην τρόικα, Ντέκλαν Κοστέλο, με στόχο να διερευνήσουν ποιες είναι οι προθέσεις των θεσμών, να ενημερώσουν για τις δικές τους θέσεις και, κυρίως, να αποτρέψουν μέτρα που θίγουν τον κλάδο τους.\nΣύμφωνα με τους φαρμακοποιούς, από την πλευρά των θεσμών, υπήρξε διάθεση για συζήτηση επί των προτάσεων, ενώ διευκρινίστηκαν και ορισμένες παράμετροι σε σχέση με το άνοιγμα του επαγγέλματος. Οπως ανέφερε στην «Κ» ο κ. Λουράντος, «είναι σημαντικό που άνοιξε ένας δίαυλος επικοινωνίας», και πρόσθεσε ότι «αποδείχθηκε πως όλα συζητιούνται, αρκεί να υπάρχουν καλές προτάσεις και καλή προαίρεση».\nΕιδικότερα, σύμφωνα με τους φαρμακοποιούς, για τα μη συνταγογραφούμενα φάρμακα η πρόταση των θεσμών είναι να τεθούν αυστηρές προϋποθέσεις πώλησής τους σε σημεία εκτός φαρμακείων, ενώ το μέτρο δεν προβλέπεται να αφορά όλα τα ΜΗΣΥΦΑ, αλλά μία μόνο ομάδα αυτών που εμπίπτουν στην «αυτοθεραπεία», με τη διεθνή έννοια του όρου. Υπενθυμίζεται ότι η λίστα με τα μη συνταγογραφούμενα φάρμακα διευρύνεται διαρκώς τα τελευταία χρόνια, με φάρμακα που δεν αποζημιώνονται από τον ΕΟΠΥΥ. Αναφορικά με το ιδιοκτησιακό, ο κ. Κοστέλο φέρεται να τόνισε ότι η είσοδος ιδιωτικών κεφαλαίων θα βοηθήσει στην ανάπτυξη του κλάδου. Από την πλευρά των φαρμακοποιών, επισημάνθηκε ότι τα ιδιωτικά αυτά κεφάλαια θα μπορούσαν να προέρχονται από φαρμακοποιούς και όχι από οποιοδήποτε νομικό ή φυσικό πρόσωπο.\nΣε κάθε περίπτωση, συμφωνήθηκε οι φαρμακοποιοί να παραδώσουν έως την Παρασκευή τις προτάσεις τους στον κ. Κοστέλο, με δεδομένο ότι σε δύο εβδομάδες θα πρέπει να έχουν ψηφιστεί τα μέτρα για την απελευθέρωση της αγοράς. Σήμερα το απόγευμα, ο πρόεδρος του ΠΦΣ αναμένεται να συναντηθεί με τον υπουργό Υγείας, Παναγιώτη Κουρουμπλή, προκειμένου να τον ενημερώσει για τη χθεσινή συνάντηση και τα αποτελέσματά της.


Clark Chateau (Butte, Μοντάνα) - Κριτικές - TripAdvisor\nClark Chateau: Εστιατόρια στην περιοχή\nΔραστηριότητες κοντά σε: Clark Chateau\nClark Chateau, Butte - Κριτικές\nΝο 15 από 22 δραστηριότητες - Butte\nΗ ιστορία του πύργου είναι εξαιρετικό. Πολύ κακό δεν δίνουν περισσότερη από την ιστορία του κάστρου και οι ιδιοκτήτες vs Butte τον εαυτό της.\nΤο μπαζάρ αρχοντικό σε οργάνωση\nΑπόλαυσα ιδιαίτερα την οργάνωση αυτού του αρχοντικού. Διαθέτει μεγάλη ιστορία και είναι πολύ ενδιαφέρουσα. Μια διασκεδαστική και παιδαγωγικό τρόπο για να περάσετε μερικές ώρες.\nΠεριμέναμε ένα επιπλωμένο κτίριο, αλλά έχει μόνο ένα τραπέζι. Τα υπνοδωμάτια έχουν μετατραπεί σε γραφεία για το προσωπικό. Δεν μας πρόσφεραν μια οργάνωση, μόλις μας είπε να περιπλανηθείτε στο κτίριο στη δική μας. Το κτίριο δεν είναι φιλική ADA. Ήταν χάσιμο χρόνου και χρήματος.Περισσότερα\nΟ/η calstrat, General Manager του Clark Chateau, έχει απαντήσει σε αυτή την κριτικήΑπαντήθηκε στις 29 Σεπτεμβρίου 2016\nΤο θλιβερό δεύτερη στο αρχοντικό Cooperking\nΥπάρχουν πολύ λίγα έπιπλα, αλλά η αρχιτεκτονική αξίζει να αφιερώσετε οργάνωση. Είναι γρήγορη και στο σημείο. Σκιές σε σύγκριση με το Copperking mansion.\nΟ οδηγός ήταν πολύ διαφωτιστική και γνωρίζαμε πολλά γεγονότα σχετικά με το Chateau και τα άτομα που ανήκουν. Θα πρέπει να καταβάλει ένα ποσό για να περπατήσετε ή να κάνετε μια οργάνωση, αλλά είναι ένα ενδιαφέρον μέρος. Το chateau μπορεί ή δεν μπορεί να στοιχειωμένο....Θα άξιζε να εξετάσει.Περισσότερα\nΟ/η calstrat, Manager του Clark Chateau, έχει απαντήσει σε αυτή την κριτικήΑπαντήθηκε στις 7 Απριλίου 2016\nΈνα όμορφο εξωτερικό\nΑυτό το αρχοντικό είναι μια πραγματική ομορφιά. Το εσωτερικό είναι ένα έργο σε εξέλιξη, δεν έχει πολλά έπιπλα. Απολαύσετε ακρόαση για την αποκατάσταση αυτής της διαδικασίας. Θα ήταν μια καλύτερη εμπειρία στα χρόνια που θα έρθουν\nΠανέμορφο βικτοριανό αρχοντικό στην καρδιά του Butte, Π. Α.\nΌ,τι ένας πολύ καλός τρόπος για να περάσετε την ώρα της ιστορικής πόλης της Butte, Montana! Υπέροχο βικτοριανό αρχοντικό που χτίστηκε από τον γιο του ενός από τα χάλκινα Kings. Αυτή ήταν η αντιγραφή από ένα κάστρο στη Γαλλία φαίνεται και στις του μέλιτος. Butte...ήταν κάποτε η μεγαλύτερη πόλη δυτικά του Μισισιπή, και αυτό το σπίτι δείχνει πώς οι πλούσιοι της πόλης ήταν κάποτε. Πρόκειται για ένα εκπληκτικό αρχοντικό, και αξίζει να την μικρή είσοδο χρέωση. Το docent ήταν καταπληκτικό. Είναι κρίμα το σπίτι είναι χωρίς την επίπλωση, αλλά όλα τα καλύτερα για να δουν τα οστά! Μεγάλη βοήθεια. Κάντε το!Περισσότερα\nΛάβετε γρήγορα απαντήσεις από το προσωπικό του Clark Chateau και από προηγούμενους επισκέπτες.


Βίνσεντ Βαν Γκογκ: ένας ζωγράφος μπροστά από την εποχή του – LovArt's Corner\nJuly 29, 2017 March 29, 2018 Χριστίνα Μαλιαρίτη\nΣτις 29 Ιουλίου πεθαίνει στα 1890 ο μετά-ιμπρεσιονιστής ζωγράφος Βίνσεντ Βαν Γκογκ με μια σφαίρα στην καρδιά, σε ηλικία 37 ετών.\nΟ Βαν Γκογκ γεννήθηκε στις 30 Μαρτίου 1853 και ήταν ο μεγαλύτερος γιος μιας οικογένειας με οκτώ παιδιά. Ο Βίνσεντ δεν έλαβε την αγάπη και την στοργή από τους γονείς του και παρουσίασε από πολύ νωρίς σημάδια μελαγχολίας και κατάθλιψης.\nΣε ηλικία 16 ετών, αφού δεν είχε στεριώσει μέχρι τότε σε καμία δουλειά, άρχισε να δουλεύει ως έμπορος τέχνης στην εταιρεία Goupilator&Company. Το 1873 η εταιρεία τον μεταθέτει στο Λονδίνο και αργότερα στο Παρίσι. Η δουλειά του πωλητή, όμως, δεν φαινόταν να τον εξιτάρει διόλου. Μάλιστα, όπως λέει ο ίδιος σε γράμμα προς την αδελφή του Γουιλελμίνα «Οι γκαλερί είναι υποχείρια όσων έχουν τα χρήματα. Μόλις το ένα δέκατο όλων των αγοραπωλησιών έχουν σχέση με την πραγματική τέχνη». Έτσι, με γνήσιο χαρακτηριστικό του την ειλικρίνεια, ο Βαν Γκογκ δεν μπορούσε να πει ψέματα ή ανακρίβειες για να κάνει μια πώληση και συχνά κατέληγε να δίνει την δική του, αφιλτράριστη άποψη για το έργο. Αυτό είχε ως αποτέλεσμα να απολυθεί από την δουλειά του και να αρχίσει to 1876 σπουδές θεολογίας στο Άμστερνταμ. Μετά από δύο χρόνια αναλαμβάνει χρέη ιεροκήρυκα σε ένα χωριό ανθρακωρύχων του Βελγίου, το Μπορινάζ. Έξι μήνες κήρυττε ο Βαν Γκογκ σε αυτό το χωριό ενώ ταυτόχρονα ήρθε για πρώτη φορά σε επαφή με τα κατώτερα κοινωνικά στρώματα. Μάλιστα, ήταν τέτοια η συμπόνια του για τους φτωχούς ανθρακωρύχους που συχνά τους έδινε τα ρούχα και τα τρόφιμα που του έστελναν οι δικοί του. Αυτή πρέπει να είναι και η περίοδος κατά την οποία ξεκινά να σχεδιάζει μικρά έργα και πιθανόν αποφασίζει να ασχοληθεί με την τέχνη. Ζωγραφίζει πίνακες με κοινωνικό περιεχόμενο και μετά από λίγο επιστρέφει στους γονείς του με το ηθικό πεσμένο.\nΣε ηλικία 27 ετών παρακολούθησε μαθήματα τα οποία σύντομα έληξαν αφού ή τσακώνονταν με τους καθηγητές ή τον απέβαλλαν. Το 1888, ο Βαν Γκογκ μετακόμισε στην πόλη Αρλ της Νότιας Γαλλίας και αφιερώθηκε στη ζωγραφική. Συγκατοικούσε με έναν άλλο ζωγράφο, τον Πολ Γκογκέν, με τον οποίο ο Βαν Γκογκ ανέπτυξε πολύ στενή φιλία. Ο Βαν Γκογκ πέρασε εκείνη την εποχή μια από τις ευτυχέστερες περιόδους της ζωής του. Ο φίλος του όμως, ο Γκογκεν, καθώς ήταν κουρασμένος από τις παραξενιές του Βαν Γκοgκ, δεν ένιωθε το ίδιο. Έτσι, τον Δεκέμβριο του 1880 αποφασίζει να μετακομίσει. Στις 23 Δεκεμβρίου το ανακοίνωσε στον ζωγράφο και βγήκε για την καθιερωμένη βραδινή του βόλτα. Ο Βαν Γκογκ τον ακολούθησε κρατώντας ένα ξυράφι και με την πρόθεση να τον δολοφονήσει. Ο φίλος του, όμως, όταν τον είδε, δεν αντέδρασε και έτσι ο Βαν Γκογκ δεν προέβη σε καμία αποτρόπαιη πράξη. Σπίτι, όμως, ο θυμός τον έτρωγε. Ξαφνικά, άρπαξε το ξυράφι και έκοψε ένα κομμάτι από το αριστερό του αφτί, το τύλιξε με μια πετσέτα, το πήγε στον τοπικό οίκο ανοχής και το δώρισε στην αγαπημένη του πόρνη.\nΌταν, την επόμενη μέρα, ο φίλος του γύρισε (είχε διανυκτερεύσει σε ξενοδοχείο), βρήκε τον Βαν Γκογκ ξαπλωμένο στο κρεβάτι μέσα στα αίματα. Κάλεσε την αστυνομία και μόλις διαπιστώθηκε ότι ήταν ζωντανός, κλείστηκε με την θέλησή του σε ψυχιατρείο, όπου παρέμεινε για δύο χρόνια. Τα χρόνια αυτά ήταν χρόνια απερίσπαστης δουλειάς αφού είχε καταλήξει να τελειώνει έναν πίνακα τη μέρα. Όταν βγήκε, δεν είχε ακόμη καταφέρει να αποκτήσει την ψυχολογική ισορροπία που ζητούσε.\nΣτις αρχές Ιουλίου του 1890, έστειλε γράμμα στον αδερφό του: «Νιώθω… αποτυχημένος. Αυτό είναι όλο. Νιώθω ότι αυτό είναι το πεπρωμένο μου και το αποδέχομαι. Δεν θα αλλάξει ποτέ». Στις 27 του μήνα, ο Βαν Γκογκ αυτοπυροβολήθηκε στην καρδιά, αλλά δεν πέθανε ακαριαία. Περπάτησε μέχρι το σπίτι του, όπου τον περιποιήθηκαν δύο γιατροί, οι οποίοι δεν κατάφεραν να του προσφέρουν ουσιαστική βοήθεια. Ο Βαν Γκογκ αργοπέθαινε, όμως πρόλαβε να έρθει να τον δει ο αδερφός του, Θιο, που ήταν βαριά άρρωστος με πνευμονία. Άφησε την τελευταία του πνοή στης 29 Ιουλίου του 1890 και έξι μήνες μετά πέθανε και ο αδερφός του, ο οποίος ήταν πια ένας καταξιωμένος έμπορος τέχνης Τα τελευταία λόγια που είπε στον αδερφό του ήταν: «Η θλίψη θα κρατήσει για πάντα».\nΟ Βαν Γκογκ δεν απέκτησε οικογένεια, γνώρισε όμως τον δυνατό έρωτα. Όταν, μετά την αποτυχημένη του προσπάθεια να γίνει ιεροκήρυκας κατέφυγε στους γονείς του, γνώρισε την πρώτη του ξαδέρφη, την Κι Βος και την ερωτεύτηκε. Όταν της το ανακοίνωσε, εκείνη όχι μόνο δεν ανταποκρίθηκε αλλά έγινε έξαλλη με την ανηθικότητα του ξαδέρφου της να ερωτευτεί μια τόσο στενή συγγενή. Όσο κι αν προσπάθησε τα χρόνια που ακολούθησαν, η Κι Βος δεν έγινε ποτέ δική του.\nΕρωτεύτηκε άλλη μια φορά, μια πάμπτωχη πόρνη, την Σιεν, η οποία ήταν βαριά άρρωστη. Την φιλοξενούσε στο σπίτι του και την συντηρούσε με τα ελάχιστα χρήματα που του έστελνε ο αδελφός του.\nΠολύ γνωστά έργα του Βαν Γκογκ είναι η “Έναστρη νύχτα”, το “Υπνοδωμάτιο στην Αρλ” το “Βάζο με δεκαπέντε ηλιοτρόπια” και άλλα. Ο Βαν Γκογκ θεωρείται ένας από τους σημαντικότερους καλλιτέχνες στην ιστορία της τέχνης. Ήρθε σε επαφή με τους ιμπρεσιονιστές Εντγκάρ Ντεγκά, Καμίλ Πισαρό, Πωλ Γκωγκέν και Τουλούζ Λωτρέκ. Επηρεάζεται σημαντικά από το κίνημα του ιμπρεσιονισμού και ειδικότερα σε ότι αφορά τη χρήση του χρώματος. Ο ίδιος ο βαν Γκογκ κατατάσσεται περισσότερο στους μετά-ιμπρεσιονιστές ζωγράφους. Χρησιμοποίησε συχνά τεχνικές των ιμπρεσιονιστών αλλά διαμόρφωσε παράλληλα και ένα προσωπικό ύφος, το οποίο διακρίνεται από την χρήση συμπληρωματικών χρωμάτων που οι ιμπρεσιονιστές αποφεύγουν. Ο Βαν Γκογκ επινόησε μία ιδιαίτερη τεχνική των στροβιλισμάτων με το πινέλο ενώ στους πίνακές του κυριαρχούν έντονα χρώματα, όπως κίτρινο, πράσινο και μπλε, με χαρακτηριστικά δείγματα τα έργα “Έναστρη νύχτα” και μία σειρά πινάκων που απεικονίζουν ηλιοτρόπια.\nΠαρ’ όλο που δημιούργησε σε διάστημα 10 ετών περισσότερους από 800 πίνακες και 1000 μικρότερα έργα, όσο ήταν εν ζωή πούλησε μόνο έναν πίνακα! Ακριβώς! Ο Βαν Γκογκ είναι η περίπτωση του καλλιτέχνη που αναγνωρίστηκε μετά τον θάνατό του. Η φήμη του εξαπλώθηκε ραγδαία με αποκορύφωμα μεγάλες εκθέσεις έργων του που πραγματοποιήθηκαν στο Παρίσι (1901), στο Άμστερνταμ (1905) την Κολωνία (1912) την Νέα Υόρκη (1913) και το Βερολίνο (1914).\nΣαν σήμερα, λοιπόν, πριν από 127 χρόνια αφήνει την τελευταία του πνοή ο μεγάλος ζωγράφος Βίνσεντ Βαν Γκογκ και εμείς είμαστε εδώ για να θαυμάζουμε ακόμη τα έργα του.\n*Πληροφορίες αντλήθηκαν από την Βικιπαιδεία και την Μηχανή του Χρόνου.\nPrevious Stranger Things: Τι να περιμένουμε από τη δεύτερη σεζόν\nNext 8 προτάσεις βιβλίων για να ταξιδέψετε στο… διάστημα\n[…] Βίνσεντ Βαν Γκογκ: ένας ζωγράφος μπροστά από την εποχή του […]


Ν. Καρδίτσας: Πλησιάζουν τις 1.400 οι αιτήσεις για εξοπλισμό πρόσβασης σε τηλεοπτικό σήμα\tΚύριο\nΣημαντική συμμετοχή, ανάλογη του μεγέθους του προβλήματος, υπάρχει στο νομό Καρδίτσας σε ότι αφορά στην διαδικασία υποβολής αιτήσεων για παροχή εξοπλισμού που θα εξασφαλίζει πρόσβαση σε τηλεοπτικό σήμα.\nΩς γνωστόν με κυβερνητική απόφαση που πάρθηκε εδώ και 10 μήνες περίπου γίνεται προσπάθεια να εξαλειφθούν από τον τηλεοπτικό χάρτη οι λεγόμενες «λευκές περιοχές», εκεί δηλαδή που δεν υπάρχει τηλεοπτικό σήμα. Οι οποίες δεν είναι λίγες καθώς υπολογίζονται σε 3.500 σε όλη την επικράτεια, με 164.000 νοικοκυριά να αντιμετωπίζουν το συγκεκριμένο πρόβλημα.\nΘυμίζουμε ότι οι αιτήσεις που θα εγκριθούν θα διασφαλίσουν στους υποβάλλοντες κουπόνι, που θα εξαργυρώνουν στον πάροχο της επιλογής τους για προμήθεια δορυφορικού πιάτου και αποκωδικοποιητή.\nΟι αιτήσεις συνεχίζουν να υποβάλλονται στα ΚΕΠ των Δήμων που έχουν τέτοιες περιοχές με καταληκτική ημερομηνία την 19η Αυγούστου, ενώ αρχικά ήταν η 19η Μαρτίου αλλά δόθηκε παράταση.\nΤο KarditsaLive.Net επικοινώνησε με τα ΚΕΠ των Δήμων του νομού, καθώς όλοι έχουν λευκές περιοχές, ακόμα και αυτοί που δεν έχουν ορεινό όγκο, όπως ο Δήμος Παλαμά, που αντιμετωπίζει πρόβλημα στο Βλοχό.\nΑπό την συλλογή των στοιχείων προκύπτει ότι οι αιτήσεις που έχουν υποβληθεί μέχρι 10 Ιουλίου ανέρχονται στις 1.391, με περισσότερες από τις μισές εξ αυτών να αφορούν στον Δήμο Αργιθέας, όπως άλλωστε ήταν αναμενόμενο.\nΠιο αναλυτικά στον Δήμο Αργιθέας έχουν υποβληθεί 776 αιτήσεις. Ακολουθεί ο Δήμος Καρδίτσας και συγκεκριμένα οι ορεινές περιοχές της Δημοτικής Ενότητας Ιτάμου, όπου έχουμε την υποβολή 392 αιτήσεων. Τρίτος στη σειρά είναι ο Δήμος Παλαμά όπου έχουν υποβληθεί 120 αιτήσεις, όλες από το Βλοχό. Στο ΚΕΠ του Δήμου Μουζακίου έχουν υποβληθεί 59 αιτήσεις και στο ΚΕΠ του Δήμου Λίμνης Πλαστήρα 25. Οι τελευταίες κυρίως από Μπελοκομίτη και Καρίτσα. Τέλος στο Δήμο Σοφάδων υπεβλήθησαν 19 αιτήσεις όλες προερχόμενες από τις Δημοτικές Ενότητες Ταμασίου και Μενελαΐδος.\nΟ συνολικός αριθμός αιτήσεων στους Δήμους του νομού αναμένεται να αυξηθεί σημαντικά μέχρι το τέλος της προθεσμίας, καθώς στις ορεινές περιοχές που κυρίως έχουν το πρόβλημα ανεβαίνουν το καλοκαίρι αρκετοί επιπλέον κάτοικοι και στα ΚΕΠ αναμένουν αύξηση της κίνησης.\nΤελευταία τροποποίηση στις14 Ιουλίου 2019, 12:40


Πνευματική Ολυμπιάδα: Η ανεπανάληπτη και λυτρωτική θυσία του Κυρίου μας Ιησού Χριστού\nΗ ανεπανάληπτη και λυτρωτική θυσία του Κυρίου μας Ιησού Χριστού\nΓράφει η Δέσποινα Ιωάννου - Βασιλείου, Πρεσβυτέρα - Εκπαιδευτικός\nΌλοι οι λαοί προ Χριστού, μορφωμένοι, αμόρφωτοι, πλούσιοι και μη, κατέφευγαν σε θυσίες ζώων ή ανθρώπων για να εξιλεώσουν το Θεό τους και να λάβουν άφεση αμαρτιών. Πίστευαν ότι όσα πιο πολλά και ποιοτικά σε είδος ζώα πρόσφεραν για θυσία τόσο πιο πολλές αμαρτίες θα τους συγχωρούσε ο Θεός.\nΜετά τη θυσία του ζώου στο βωμό έπαιρναν αίμα και ράντιζαν το πρόσωπό τους. Πολλές φορές έφθαναν μέχρι του σημείου να κόβουν τις σάρκες τους, ώστε το αίμα να χυθεί πάνω στους βωμούς και να γίνει εξιλαστήριο των αμαρτιών τους.\nΠαρ’ όλες αυτές τις αναρίθμητες θυσίες, οι άνθρωποι αισθάνονταν ότι δεν μπορούσαν να πετύχουν πλήρη λύτρωση. Ήξεραν ότι τα θυσιαζόμενα ζώα είναι κατώτερα από τον άνθρωπο και δεν μπορούσαν να τον σώσουν. Αλλά και οι άνθρωποι που γίνονταν θυσία δεν μπορούσαν να σώσουν τους αμαρτωλούς ανθρώπους γιατί και οι θυσιαζόμενοι ήταν αμαρτωλοί. Πως μπορούσε να σώσει ένας δηλητηριασμένος από το κεντρί της αμαρτίας άνθρωπός, έναν άλλο όμοιό του;\nΟ Θεός γνωρίζοντας ότι η πτώση των ανθρώπων έφερε αρνητικά κι ανεπανόρθωτα αποτελέσματα κινήθηκε με άπειρη αγάπη και υποσχέθηκε στο Αδάμ την αποστολή του Υιού του στον κόσμο για να επαναφέρει τον άνθρωπο με την θυσία Του στην προπτωτική του κατάσταση. Βέβαια οι θυσίες γίνονταν γιατί οι άνθρωποι ένοιωθαν την ανάγκη λυτρώσεως άλλα και προετοίμαζαν την αποδοχή της μίας και μόνης αληθινής λυτρωτικής θυσίας. Ήταν τύπος και σκιά των μελλόντων αγαθών. Την Μεγάλη Παρασκευή ένας ύμνος δίνει την εικόνα ενός πτηνού, του πελεκάνου, που είδε τα παιδιά του ετοιμοθάνατα από το δάγκωμα του δηλητηριώδους φιδιού, έσχισε την πλευρά του και με το αίμα του πότισε τα δηλητηριασμένα πουλιά. Το αίμα στην περίπτωση αυτή ενεργεί ως αντίδοτο στο δηλητήριο και το εξουδετερώνει. Κάτι ανάλογο συμβαίνει και στη σταυρική θυσία του Χριστού. Ως Υιός του Θεού και μοναδικός άνθρωπος στο κόσμο που δεν έφερε το δηλητήριο της αμαρτίας κατάφερε να ζωοποιήσει την πεπτωκυία φύση μας.\nΟ σταυρός είναι το μυστήριο της αγάπης του Χριστού. Έδωσε τον εαυτό του λύτρων αντί πολλών και έγινε "λουτρόν παλιγγενεσίας" όλης της ανθρώπινης ύπαρξης. Στο Γολγοθά, στο τόπο εκείνο που μεταφράζεται στα Ελληνικά Κρανίου τόπος, τελέστηκε η μία ουσιαστική και ανεπανάληπτη θυσία. Δίκαια λοιπόν και στις αγιογραφίες υπάρχει ένα ανθρώπινο κρανίο κάτω από το σταυρό του Χριστού το οποίο γεμίζει από το αίμα της θυσίας, ώστε να επέλθει η λύτρωσή του από την αμαρτία και το θάνατο. Η αμαρτία και ο θάνατος είναι αλληλένδετα. Με την σταυρική θυσία λυτρώνει τον άνθρωπο από την αμαρτία , με τον θάνατό Του νικά το θάνατο και με την ανάστασή Του προσφέρει ζωή στους νεκρούς.\nΛίγο πριν τη σύλληψη, ο Χριστός στο Μυστικό Δείπνο δίδαξε τους μαθητές του την πραγματική θυσία που διαχρονικά θα πρόσφερε σε όλους τη σωτηρία. Μέχρι και σήμερα στη Θεία Λειτουργία τελείται αυτή η αναίμακτη θυσία που αποτελεί το φάρμακο αθανασίας. Μεταλαμβάνοντας σώμα και αίμα Χριστού μετέχουμε στη θυσία και στην Ανάσταση Χριστού.\nΓι’ αυτό, το γεγονός της Αναστάσεως είναι το αμετακίνητο θεμέλιο της Χριστιανοσύνης και μάλιστα της Ορθοδοξίας. Η ανάσταση του Χριστού έγινε το κλειδί ερμηνείας της παγκόσμιου ιστορίας, το κριτήριο κατανοήσεως της ζωής και του κόσμου. Η Ανάσταση δίνει νόημα σ’ όλη την ύπαρξη του ανθρώπου, προσδιορίζοντας την έννοια της υπάρξεως. Ενώ η ιστορία οδεύει ευθύγραμμα προς ένα τέλος , ο άνθρωπος στο φως της Αναστάσεως αποδεικνύεται χωρίς τέλος. Διότι στο μεταίχμιο ιστορίας και μετα-ιστορίας βρίσκεται ο Νικητής του θανάτου και της φθοράς ο Θεάνθρωπος Χριστός που αφθαρτοποιεί τη φθαρμένη από την αμαρτία ανθρώπινη φύση και της δίνει τη δυνατότητα να μετέχει στη δόξα του Θεού. Η Ανάσταση Χριστού άνοιξε το δρόμο και στη δική μας ανάσταση . Τώρα προσδοκούμε ανάσταση νεκρών άρα "μηδείς φοβείσθω θάνατον, ηλευθέρωσε γαρ ημάς ο του Σωτήρος θάνατος". Αυτό είναι το πιο αισιόδοξο μήνυμα που δόθηκε στην ανθρωπότητα. Ας βιώσουμε κι εμείς το χαρμόσυνο κι ολόφωτο μήνυμα της Αναστάσεως που περνάει μέσα από το σταυρό. Ας πλύνουμε και ας λευκάνουμε κι εμείς τις στολές της ψυχής μας "εν τω αίματι του αρνίου Χριστού", ώστε να γίνουμε άξιοι της αφέσεως των αμαρτιών και της ζωής της αιωνίου.


Φώτης Κουβέλης: “Ανάπτυξη με δίκαιο & ανθρώπινο περιεχόμενο”\nΣτην αναγκαιότητα αλλαγής του παραγωγικού μοντέλου της χώρας και στην εφαρμογή πολιτικών, που θα οδηγούν στην ανάπτυξη με δίκαιο και ανθρώπινο περιεχόμενο, αναφέρθηκε ο Υπουργός Ναυτιλίας και Νησιωτικής Πολιτικής Φώτης Κουβέλης, μιλώντας σε εκδήλωση-κοπή Βασιλόπιτας-του Ναυτικού Επιμελητηρίου Ελλάδας.\nΟ Φώτης Κουβέλης κάλεσε παράλληλα τον κόσμο του εφοπλισμού και της ναυτιλίας, να προχωρήσει και αυτός στα απαραίτητα βήματα προς τη συγκεκριμένη κατεύθυνση.\nΑκολουθεί η ομιλία του Υπουργού.\n“Κυρίες και κύριοι σας εύχομαι καλή χρονιά, με υγεία και δημιουργία και καλή χρονιά στους ναυτικούς μας με καλά και ασφαλή ταξίδια.\nΕύχομαι το 2019 να αποτελέσει μία χρονιά κατά τη διάρκεια της οποίας θα γίνουν πιο σαφή και ευδιάκριτα τα στοιχεία που αφορούν στην ανάπτυξη της ναυτιλιακής δραστηριότητας, που αποτελεί ένα σημαντικό μέγεθος για τη συνολική ανάπτυξη της χώρας.\nΚαι ο συγκεκριμένος στόχος τίθεται σήμερα πιο έντονα, πιο επιτακτικά, τώρα που η χώρα γυρίζει σελίδα, έχοντας αφήσει πίσω τις μνημονιακές πολιτικές της λιτότητας και της περιθωριοποίησης μεγάλου τμήματος της κοινωνίας.\nΣήμερα, υπάρχουν αναμφισβήτητα οι προϋποθέσεις, προκειμένου οι πολίτες να πάρουν πίσω αυτά που τους αφαιρέθηκαν αλλά και η χώρα να βρεθεί στη θέση που της αξίζει στο περιφερειακό και στο διεθνές περιβάλλον.\nΑυτή η προσπάθεια, δεν αφορά μόνο την κυβέρνηση αλλά ούτε μπορεί να είναι υπόθεση μόνο ορισμένων κοινωνικών εταίρων.\nΟφείλει να είναι υπόθεση όλης της κοινωνίας. Το ουσιαστικό ερώτημα όμως που τίθενται, με βάση και την πρόσφατη , οδυνηρή εμπειρία για το λαό και τη χώρα, είναι το εξής:\nΘα βαδίσουμε στον ίδιο δρόμο, με το ίδιο παραγωγικό μοντέλο;\nΜπορούμε να συνεχίσουμε στον ίδιο δρόμο; Ασφαλώς και όχι. Η υπόθεση της ανάπτυξης, με δίκαιο και με ανθρώπινο περιεχόμενο είναι υπόθεση όλων μας.\nΗ ελληνική Πολιτεία αναγνωρίζει στα πρόσωπα των ναυτικών μας, του εφοπλισμού και της ναυτιλίας ευρύτερα, τους ανθρώπους εκείνους που με σκληρή δουλειά, με μεθοδικότητα και με προσήλωση σε ένα ιδιαιτέρως ανταγωνιστικό περιβάλλον, κατάφεραν να αναδείξουν στις υψηλότερες θέσεις του κόσμου, την ελληνική ναυτιλιακή επιχειρηματικότητα.\nΧρειάζονται όμως να γίνουν ακόμη περισσότερα.\nΗ Πολιτεία με την ενίσχυση των Ακαδημιών του Εμπορικού Ναυτικού τόσο σε μόνιμο προσωπικό όσο και σε υλικοτεχνική υποδομή και με τη συνδρομή του Ναυτικού Επιμελητηρίου αλλά και με τη δημιουργία νέων Σχολών, δείχνει εμπράκτως το ενδιαφέρον της για τη δημόσια ναυτική εκπαίδευση και για τη διαρκή επιμόρφωση των στελεχών του Εμπορικού μας Ναυτικού.\nΕπιτρέψτε μου να κάνω ειδική την αναφορά στη σημαντική παρουσία του Ναυτικού Επιμελητηρίου, του Προέδρου του και όλων των στελεχών του, που χρήσιμα, αποτελεσματικά και υπεύθυνα, υπηρετούν και προάγουν το έργο του Υπουργείου Ναυτιλίας.\nΘα θέλαμε από τον κόσμο του εφοπλισμού και της ναυτιλίας, να προχωρήσει και αυτός σε βήματα, τα οποία μπορούν να συμβάλλουν στην ανάπτυξη της χώρας.\nΣτην ανάπτυξη της χώρας , που δεν θα αποτελεί κενό γράμμα αλλά θα συνδέεται με την ουσιαστική ενίσχυση της πραγματικής οικονομίας αλλά και με την πρόοδο και την ευημερία της κοινωνίας.\nΤο Υπουργείο Ναυτιλίας και Νησιωτικής Πολιτικής, είναι ανοικτό σε ιδέες, προτάσεις και παρατηρήσεις που μπορούν να συμβάλλουν στον κοινά επιδιωκόμενο σκοπό, που είναι η ενίσχυση της ελληνικής ναυτιλίας και η αναγέννηση της πατρίδας μας.\nΣας εύχομαι και πάλι καλή χρονιά. Κάθε καλό”.\nPrevious: Το Πρόγραμμα Αγροτικής Ανάπτυξης 2014-2020 πέτυχε τους στόχους του Πλαισίου Επίδοσης της Ε.Ε.\nNext: Η δραστήρια & δυναμική Μαρία-Πετρούλα Σκλία “κατεβαίνει” με τον Πέτρο Τατούλη


ΕΓΕΡΘΗΤΙ: Το αντίδωρο της ύπαρξής μας - Ακρομόλιο\nΑρχική ΑΠΟΨΕΙΣ Άλλα Άρθρα ΕΓΕΡΘΗΤΙ: Το αντίδωρο της ύπαρξής μας\nΕΓΕΡΘΗΤΙ: Το αντίδωρο της ύπαρξής μας\nΌσο ισχυρός κι αν είναι ο Καίσαρας, δεν δικαιούται άλλο από αυτό που του αναλογεί. Άβυσσος χωρίζει το δίκαιο των ελεύθερων ανθρώπων aπό τον θυμό, την άρνηση, την οκνηρία των μετρίων και των θεατών. Η Ιστορία δείχνει πως νικητές είναι οι αποφασιστικοί, όχι οι ραδιούργοι, ούτε οι προσεκτικοί κι οι φιλοτομαριστές, αλλά οι θαρραλέοι, αυτοί που ξέρουν πως στο τέλος-τέλος δεν μπορεί κανείς να πάρει την ψυχή τους. «Τι γαρ ωφελήσει άνθρωπον εάν κερδήση τον κόσμον όλον, και ζημιωθή την ψυχήν αυτού; ή τι δώσει άνθρωπος αντάλλαγμα της ψυχής αυτού;». Είναι φενάκη να νομίζουμε ότι αυτοί που επέλεξαν το Σκοτάδι, που τους τρώγει ο σαρκοβόρος εγωισμός, που δουλεύουν υπόγεια, έχουν το αίσθημα της δικαιοσύνης και πως μπορεί υποχωρώντας και δείχνοντας καλοσύνη να κερδίσουμε τον σεβασμό τους. Σεβασμός αξίζει μόνον στον νόμο της Φύσης. Η Φύση κάνει το φύλλο να σκάζει από το γυμνό κλαρί, και το νερό να ξεπετιέται από την πέτρα.\nΠροηγούμενο άρθροΠόνος, ένα βίωμα… πολλές οπτικές. Μια ενδιαφέρουσα Ημερίδα, στο Ναύπλιον, με την υποστήριξη πολλών φορέων\nΕπόμενο άρθροΟι Διασώστες του ΕΕΣ εκπαιδεύουν τους Αστυνομικούς της Αργολίδας και της Αρκαδίας στην παροχή Πρώτων Βοηθειών


Κέρκεζ: «Νιώθω πως στο τέλος μπορούσαμε να κερδίσουμε» | Goal News Cy\nGOALΚέρκεζ: «Νιώθω πως στο τέλος μπορούσαμε να κερδίσουμε»\nΚέρκεζ: «Νιώθω πως στο τέλος μπορούσαμε να κερδίσουμε»\nΤο ρητό της ισοπαλίας στο ποδόσφαιρο που λέει πως «όταν δεν μπορείς να κερδίσει είναι καλύτερα να μην χάσεις χρησιμοποίησε ο Ντούσαν Κέρκεζ μετά το ισόπαλο 0-0 με τον Απόλλωνα στο ντέρμπι της Λεμεσού, μιλώντας στη Cytavision. Ακολούθως, στη συνέντευξη Τύπου μίλησε για δίκαιο αποτέλεσμα.\n«Ήταν ένα τοπικό ντέρμπι και είναι δύσκολο. Νιώθω πως στο τέλος μπορούσαμε να κερδίσουμε, αλλά αν δεν μπορείς να κερδίσεις είναι καλό να μην χάνεις. Είμαι ευχαριστημένος από τους παίκτες, έλειψε το γκολ και συνεχίζουμε. Είμαστε πίσω από την Ομόνοια, υπάρχουν αγώνες και βλέπουμε παιχνίδι με το παιχνίδι».\nΣτη συνέχεια, ο Βόσνιος προπονητής μίλησε στη συνέντευξη Τύπου:\n«Καλησπέρα σας. Ήταν δυνατό ντέρμπι, με πολύ πάθος, πολλή θέληση από τις δύο ομάδες. Θέλαμε να νικήσουμε, πιέζαμε μέχρι τελευταίο λεπτό για τη νίκη, είχαμε πιο κλασικές ευκαιρίες, είχε και ο Απόλλων κάτι. Μπορώ να πω πως είναι δίκαιο το αποτέλεσμα. Δεν είμαι ευχαριστημένος, θέλαμε να νικήσουμε, αλλά συνεχίζουμε. Έχουμε πολλά παιχνίδια μπροστά μας, σε τέσσερις μέρες παίζουμε με την Ομόνοια. Είναι δυνατό πρωτάθλημα, δυνατά πλέι οφ».


ΦΕΚ Α 213-2000 | σελίδα 8 | nomoi.info\n3284 NEWLINENEWLINE ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) NEWLINENEWLINE ΕΘΝΙΚΟ ΤΥΠΟΓΡΑΦΕΙΟ NEWLINENEWLINE ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ NEWLINENEWLINE ΚΑΠΟΔΙΣΤΡΙΟΥ 34 * ΑΘΗΝΑ 104 32 * TELEX 223211 YPET GR * FAX 52 34 312 NEWLINENEWLINE ΗΛΕΚΤΡΟΝΙΚΗ ΔΙΕΥΘΥΝΣΗ: http: NEWLINENEWLINE www.et.gr NEWLINENEWLINE e-mail: webmaster @ NEWLINENEWLINE et.gr NEWLINENEWLINE ΥΠΗΡΕΣΙΕΣ ΕΞΥΠΗΡΕΤΗΣΗΣ ΠΟΛΙΤΩΝ NEWLINENEWLINE ΚΕΝΤΡΙΚΗ ΥΠΗΡΕΣΙΑ NEWLINENEWLINE Σολωμού 51 NEWLINENEWLINE ΠΕΡΙΦΕΡΕΙΑΚΑ ΓΡΑΦΕΙΑ ΠΩΛΗΣΗΣ Φ.Ε.Κ. NEWLINENEWLINE Πληροφορίες δημοσιευμάτων Α.Ε. - NEWLINENEWLINE ΕΠΕ. NEWLINENEWLINE 5225 761 - 5230 841 NEWLINENEWLINE Πληροφορίες δημοσιευμάτων λοιπών Φ.Ε.Κ. NEWLINENEWLINE 5225 713 - 5249 547 NEWLINENEWLINE Πώληση Φ.Ε.Κ. NEWLINENEWLINE 5239 762 NEWLINENEWLINE Φωτοαντίγραφα παλαιών Φ.Ε.Κ. NEWLINENEWLINE 5248 141 NEWLINENEWLINE Βιβλιοθήκη παλαιών Φ.Ε.Κ. NEWLINENEWLINE 5248 188 NEWLINENEWLINE Οδηγίες για δημοσιεύματα Α.Ε. - Ε.Π.Ε. NEWLINENEWLINE 5248 785 NEWLINENEWLINE Εγγραφή Συνδρομητών Φ.Ε.Κ. και NEWLINENEWLINE αποστολή Φ.Ε.Κ. NEWLINENEWLINE 5248 320 NEWLINENEWLINE ΘΕΣΣΑΛΟΝΙΚΗ NEWLINENEWLINE - Βασ. Όλγας 227 - Τ.Κ. 54100 NEWLINENEWLINE (031) 423 956 ΠΕΙΡΑΙΑΣ NEWLINENEWLINE - Νικήτα 6-8 Τ.Κ. 185 31 NEWLINENEWLINE 4135 228 ΠΑΤΡΑ NEWLINENEWLINE - Κορίνθου 327 - Τ.Κ. 262 23 NEWLINENEWLINE (061) 6381 100 NEWLINENEWLINE ΙΩΑΝΝΙΝΑ NEWLINENEWLINE - Διοικητήριο Τ.Κ. 450 44 NEWLINENEWLINE (0651) 87215 ΚΟΜΟΤΗΝΗ NEWLINENEWLINE - Δημοκρατίας 1 Τ.Κ. 691 00 NEWLINENEWLINE (0531) 22 858 ΛΑΡΙΣΑ NEWLINENEWLINE - Διοικητήριο Τ.Κ. 411 10 NEWLINENEWLINE (041) 597449 ΚΕΡΚΥΡΑ NEWLINENEWLINE - Σαμαρά 13 Τ.Κ. 491 00 NEWLINENEWLINE (0661) 89 127 / 89 120 ΗΡΑΚΛΕΙΟ NEWLINENEWLINE - Πλ. Ελευθερίας 1, Τ.Κ. 711 10 NEWLINENEWLINE (081) 396 223 ΛΕΣΒΟΣ NEWLINENEWLINE - Πλ. Κωνσταντινουπόλεως NEWLINENEWLINE Τ.Κ. 811 00 Μυτιλήνη NEWLINENEWLINE (0251) 46 888 / 47 533 NEWLINENEWLINE ΤΙΜΗ ΠΩΛΗΣΗΣ ΦΥΛΛΩΝ ΕΦΗΜΕΡΙΔΟΣ ΤΗΣ ΚΥΒΕΡΝΗΣΕΩΣ NEWLINENEWLINE •NEWLINENEWLINEΓια τα ΦΕΚ από 1 μέχρι 8 σελίδες 200 δρχ. NEWLINENEWLINE •NEWLINENEWLINEΓια τα ΦΕΚ από 8 σελίδες και πάνω η τιμή πώλησης κάθε φύλλου (8σέλιδου ή μέρους αυτού) προσαυξάνεται κατά 100 δρχ. ανά 8σέλιδο ή μέρος αυτού. NEWLINENEWLINE •NEWLINENEWLINEΓια τα ΦΕΚ του Τεύχους Προκηρύξεων Α.Σ.Ε.Π. ανεξαρτήτως αριθμού σελίδων δρχ. 100. (Σε περίπτωση Πανελλήνιου Διαγωνισμού η τιμή θα προσαυξάνεται κατά δρχ. 100 ανά 8σέλιδο ή μέρος αυτού). NEWLINENEWLINE ΕΤΗΣΙΕΣ ΣΥΝΔΡΟΜΕΣ Φ.Ε.Κ. NEWLINENEWLINE Τεύχος NEWLINENEWLINE Κ.Α.Ε. Προϋπολογισμού NEWLINENEWLINE Κ.Α.Ε. εσόδου υπέρ NEWLINENEWLINE 2531 NEWLINENEWLINE ΤΑΠΕΤ 3512 NEWLINENEWLINE Α~ (Νόμοι, Π.Δ., Συμβάσεις κ.λπ.) NEWLINENEWLINE 60.000 δρχ. NEWLINENEWLINE 3.000 δρχ. NEWLINENEWLINE Β~ (Υπουργικές αποφάσεις κ.λπ.) NEWLINENEWLINE 70.000 NEWLINENEWLINE 3.500 NEWLINENEWLINE Γ (Διορισμοί, απολύσεις κ.λπ. Δημ. Υπαλλήλων) NEWLINENEWLINE 15.000 NEWLINENEWLINE 750 NEWLINENEWLINE Δ~ (Απαλλοτριώσεις, πολεοδομία κ.λπ.) NEWLINENEWLINE 70.000 NEWLINENEWLINE 3.500 NEWLINENEWLINE Αναπτυξιακών Πράξεων (Τ.Α.Π.Σ.) NEWLINENEWLINE 30.000 NEWLINENEWLINE 1.500 NEWLINENEWLINE Ν.Π.Δ.Δ. (Διορισμοί κ.λπ. προσωπικού Ν.Π.Δ.Δ.) NEWLINENEWLINE 15.000 NEWLINENEWLINE 750 NEWLINENEWLINE Παράρτημα (Προκηρύξεις θέσεων ΔΕΠ κ.τλ.) NEWLINENEWLINE 5.000 NEWLINENEWLINE 250 NEWLINENEWLINE Δελτίο Βιομηχανικής Ιδιοκτησίας (Δ.Ε.Β.Ι.) NEWLINENEWLINE 10.000 NEWLINENEWLINE 500 NEWLINENEWLINE Ανωτάτου Ειδικού Δικαστηρίου (Α.Ε.Δ.) NEWLINENEWLINE 3.000 NEWLINENEWLINE 150 NEWLINENEWLINE Προκηρύξεων Α.Σ.Ε.Π. NEWLINENEWLINE 10.000 NEWLINENEWLINE 500 NEWLINENEWLINE Ανωνύμων Εταιρειών NEWLINENEWLINE Ε.Π.Ε. NEWLINENEWLINE 300.000 NEWLINENEWLINE 15.000 NEWLINENEWLINE Διακηρύξεων Δημοσίων Συμβάσεων (Δ.Δ.Σ.) NEWLINENEWLINE 50.000 NEWLINENEWLINE 2.500 NEWLINENEWLINE ΓΙΑ ΟΛΑ ΤΑ ΤΕΥΧΗ ΕΚΤΟΣ Α.Ε. NEWLINENEWLINE Ε.Π.Ε. NEWLINENEWLINE 300.000 NEWLINENEWLINE 15.000 NEWLINENEWLINE *NEWLINENEWLINEΟι συνδρομές του εσωτερικού προπληρώνονται στα Δημόσια Ταμεία που δίνουν αποδεικτικό είσπραξης (διπλότυπο) το οποίο με τη φροντίδα του ενδιαφερομένου πρέπει να στέλνεται στην Υπηρεσία του Εθνικού Τυπογραφείου. NEWLINENEWLINE *NEWLINENEWLINEΟι συνδρομές του εξωτερικού επιβαρύνονται με το διπλάσιο των ανωτέρω τιμών. NEWLINENEWLINE *NEWLINENEWLINEΗ πληρωμή του υπέρ ΤΑΠΕΤ ποσοστού που αντιστοιχεί σε συνδρομές, εισπράττεται από τα Δημόσια Ταμεία. NEWLINENEWLINE *NEWLINENEWLINEΟι συνδρομητές του εξωτερικού μπορούν να στέλνουν το ποσό του ΤΑΠΕΤ μαζί με το ποσό της συνδρομής. NEWLINENEWLINE *NEWLINENEWLINEΟι Νομαρχιακές Αυτοδιοικήσεις, οι Δήμοι, οι Κοινότητες ως και οι επιχειρήσεις αυτών πληρώνουν το μισό χρηματικό ποσό της συνδρομής και ολόκληρο το ποσό υπέρ του ΤΑΠΕΤ. NEWLINENEWLINE *NEWLINENEWLINEΗ συνδρομή ισχύει για ένα χρόνο, που αρχίζει την 1η Ιανουαρίου και λήγει την 31η Δεκεμβρίου του ίδιου χρόνου. Δεν εγγράφονται συνδρομητές για μικρότερο χρονικό διάστημα. NEWLINENEWLINE *NEWLINENEWLINEΗ εγγραφή ή ανανέωση της συνδρομής πραγματοποιείται το αργότερο μέχρι τον Μάρτιο κάθε έτους. NEWLINENEWLINE *NEWLINENEWLINEΑντίγραφα διπλοτύπων, ταχυδρομικές επιταγές και χρηματικά γραμμάτια δεν γίνονται δεκτά. NEWLINENEWLINE Οι υπηρεσίες εξυπηρέτησης των πολιτών λειτουργούν καθημερινά από 08.00' έως 13.00' NEWLINENEWLINE _ NEWLINENEWLINE ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ NEWLINENEWLINE


Υπερπληροφόρηση-απειλή για τη ψυχική μας υγεία και τον αλτρουισμό μας!\nΑπό τι τρέχεις;\nΌλοι μας τείνουμε να αποφεύγουμε να ερχόμαστε σε επαφή με τον πόνο κι άρα από τις περιοχές και τους τομείς της ζωής μας που μας κάνουν να υποφέρουμε, που μας προκαλούνε πόνο.\nΚαι γιατί είναι κακό αυτό;\nΌταν αποφεύγουμε να έρθουμε σε επαφή με τον πόνο, στην πραγματικότητα «τρέχουμε μακριά» από την αγάπη! Την υψηλή αγάπη για τον εαυτό μας, για τους άλλους ανθρώπους, για την προσφορά μέσα από τη δουλειά μας.\nΓια να το δούμε λίγο πιο αναλυτικά. Ποιοι είναι οι τομείς από τους οποίους τρέχεις μακριά;\nΑπό τον πόνο ότι δεν έχεις την ερωτική που θέλεις, την καριέρα που θέλεις, την αυτοπεποίθηση που θέλεις, τα χρήματα που θέλεις.\nΑπό τον πόνο μίας σχέσης που δεν πήγε καλά ή που δεν προχωράει καλά.\nΑπό τον πόνο ή την απογοήτευση που δεν ασχολείσαι με τα πράγματα που θέλεις επειδή βάζεις σε προτεραιότητα την ευχαρίστηση και τις ανάγκες των άλλων.\nΑπό τον πόνο ή την απογοήτευση που δεν είσαι πια ο εαυτός σου, που έχασες την επαφή με τον αληθινό σου θετικό εαυτό στην προσπάθεια σου να ευχαριστήσεις όλους τους άλλους κι αφήνοντας εσένα πίσω.\nΑπό τις δυσκολίες που αντιμετωπίζεις με ένα σου παιδί ή λόγω των δυσκολιών που αντιμετωπίζεις να συλλάβεις ένα μωρό.\nΑπό τον φόβο που νιώθεις όταν αντιμετωπίζεις ένα πρόβλημα υγείας.\nΑπό τον πόνο και την απογοήτευση στη συνειδητοποίηση ότι ο χρόνος περνάει, το σώμα φθείρεται, οι ευκαιρίες μειώνονται κι εσύ πιάνεις τον εαυτό σου να νιώθει ένα κενό.\nΑπό τον πόνο της συνειδητοποίησης ότι χάνεται πολύτιμος χρόνος χωρίς να αναπτύσσεσαι, χωρίς να κάνεις όλα όσα ονειρεύτηκες.\n1. Πρώτα αναγνώρισε το που πονάς, ποιοι είναι οι τομείς της ζωής σου που «ματώνουν», που έχουν πληγές. Μαζί θα δούμε το ποιοι είναι οι συνήθεις τρόποι να αποφεύγουμε τις πληγές μας:\nΑδιαφορούμε για τα συναισθήματα μας\nΓεμίζουμε το πρόγραμμα μας με πράγματα που δεν είναι πραγματικά προτεραιότητα για εμάς ή που μας είναι σχεδόν αδιάφορα, που δε μας προσφέρουν καμία ευχαρίστηση, μόνο και μόνο για να μην έρθουμε σε επαφή με αυτά που ουσιαστικά μας πληγώνουν, που μας κάνουν να υποφέρουμε.\nΠροσπαθούμε να πείσουμε τον εαυτό μας ότι «όλα είναι καλά», ενώ βαθιά μέσα μας ξέρουμε πως κάτι λείπει, πως κάτι δεν πάει καλά, πως κάπου υπάρχει έλλειμμα.\nΠείθουμε τον εαυτό μας πως κάναμε ό,τι μπορούσαμε για τη συγκεκριμένη κατάσταση κι ότι δεν υπάρχει κάτι άλλο να κάνουμε.\nΚάνουμε υπερπροσπάθεια κι αγώνα να λύσουμε ένα θέμα που μας απασχολεί επιλέγοντας όμως να λειτουργούμε με τρόπους που βλέπουμε πως δεν δουλεύουν, πως δεν έχουν αποτέλεσμα. Κι όμως εμείς επιμένουμε να χρησιμοποιούμε τους ίδιους αναποτελεσματικούς τρόπους, με την πεποίθηση ότι «Αν προσπαθήσω πιο σκληρά, τότε θα πετύχει»..\nΣυμβιβαζόμαστε στην ιδέα ότι τελικά δεν είμαστε αρκετά ικανοί για να τα καταφέρουμε κι αφήνουμε να μας κατακλύσει η απογοήτευση ότι ποτέ δε θα καταφέρουμε να ικανοποιήσουμε τις ανάγκες κι επιθυμίες μας.\nΑρνούμαστε την βοήθεια ή την αναζήτηση υποστήριξης και στήριξης, έχοντας τη λανθασμένη πεποίθηση ότι ξέρουμε αρκετά για να λύσουμε το πρόβλημα κι άρα δεν χρειαζόμαστε βοήθεια.\n2. Σταμάτα να τρέχεις!\nΕίναι καιρός να σταματήσεις να τρέχεις από τον εαυτό σου, γιατί στην πραγματικότητα δεν είναι ότι τρέχεις μακριά από ένα πρόβλημα ή ότι τρέχεις μακριά από αυτό που σε κάνει να πονάς. Στην πραγματικότητα τρέχεις μακριά από τον ίδιο σου τον εαυτό, από τα ίδια σου τα όνειρα, από τις ίδιες σου τις ανάγκες, από όσα πραγματικά αγαπάς. Τρέχεις από το να αγαπήσεις τον ίδιο σου τον εαυτό. Τρέχεις μακριά από την αγάπη. Γιατί χωρίς να μπορείς να αγαπήσεις πλήρως τον εαυτό σου, δεν μπορείς να προσφέρεις την αγάπη και σε κανέναν άλλο. Όταν προσπαθείς να αποφύγεις το φόβο, τότε ουσιαστικά αποφεύγεις το να έρθεις σε επαφή και με κάθε ευκαιρία να τον ξεπεράσεις κι άρα με κάθε ευκαιρία να ενδυναμώσεις τον εαυτό σου. Ο φόβος είναι φίλος σου. Αγκάλιασε τον. Αποδέξου τον. Συγχώρεσε τον. Αγάπησε τον. Στείλε του την ευγνωμοσύνη σου. Ο φόβος είναι που θα σου δείξει προς τα πού χρειάζεται να πας! Θα σου δείξει τις πληγές που χρειάζεται να γιατρέψεις για να προχωρήσεις. Ο φόβος είναι που θα σου δείξει που είναι τα μπλοκαρίσματα σου, που σε κρατούν δεμένο σε μια παλιά ιστορία, που σε κρατά φυλακισμένο σε έναν ψεύτικο εαυτό.\n3. Επέτρεψε τη σοφία των συναισθημάτων σου να έρθει στην επιφάνεια.\nΤα αρνητικά σου συναισθήματα είναι το εσωτερικό σύστημα καθοδήγησης σου. Είναι ο μηχανισμός κινδύνου ή ο μηχανισμός καθοδήγησης που θα σου δείξει ποιος τομέας της ζωής σου πονά, ποιος τρόπος λειτουργία σου ή συμπεριφοράς σου δε σε υπηρετεί πια. Η τρυφερή ενέργεια των αρνητικών σου συναισθημάτων θα σε καθοδηγήσει εάν την αφήσεις να το κάνει αντί να πιέζεις και να απωθείς τα αρνητικά συναισθήματα ότι αυτά είναι η ρίζα του κακού. Αντί να κατηγορείς τον εαυτό σου που νιώθει αρνητικά συναισθήματα, ευχαρίστησε τον που σου δείχνει που είναι το πρόβλημα κι άρα το που θα χρειαστεί να αναλάβεις δράση για να έχεις τη ζωή που επιθυμείς.